РЕПУБЛИКА СРБИЈА

НАРОДНА СКУПШТИНА

Друго ванредно заседање

1. фебруар 2016. године

 (Седница је почела у 10.10 часова. Седници председава Маја Гојковић, председник Народне скупштине.)

\*

\* \*

 ПРЕДСЕДНИК: Поштоване даме и господо народни посланици, отварам седницу Другог ванредног заседања Народне скупштине Републике Србије у 2016. години.

 На основу службене евиденције о присутности народних посланика констатујем да седници присуствује 95 народних посланика.

 Ради утврђивања броја народних посланика присутних у сали, молим народне посланике да убаце своје идентификационе картице у посланичке јединице електронског система за гласање.

 Констатујем да је, применом електронског система за гласање, утврђено да је у сали присутно 129 народних посланика и да имамо услове за рад.

 Обавештавам вас да су спречени да седници присуствују следећи народни посланици**:** Борисав Ковачевић, Дејан Раденковић, Ђорђе Чабаркапа и Владимир Маринковић.

 Пошто су се стекли услови, предлажем да констатујемо потврђивање мандата народног посланика у Народној скупштини за упражњено посланичко место, како бисмо омогућили његово учешће у раду Народне скупштине.

 Уручена вам је Одлука Републичке изборне комисије о додели мандата народног посланика ради попуне упражњеног посланичког места у Народној скупштини.

 Такође, уручен вам је извештај Одбора за административно-буџетска и мандатно-имунитетска питања Народне скупштине, који је утврдио да су се стекли услови за потврђивање мандата народног посланика, са предлогом да Народна скупштина, сходно члану 27. став 5. Закона о избору народних посланика, констатује потврђивање мандата народном посланику Слободану Величковићу, изабраном са изборне листе Ивице Дачић - Социјалистичка партија Србије, Партија уједињених пензионера Србије и Јединствена Србија.

 На основу Одлуке РИК-а и извештаја и предлога Одбора за административно-буџетска и мандатно-имунитетска питања Народне скупштине, а сходно члану 27. став 5. Закона о избору народних посланика, констатујем потврђивање мандата народном посланику Слободану Величковићу и честитам му на избору.

 Поштовани народни посланиче, молим вас да, сагласно члану 17. Закона о Народној скупштини, приступите полагању заклетве.

 (Председница чита текст заклетве, а народни посланик понавља.)

 „ЗАКЛИЊЕМ СЕ ДА ЋУ ДУЖНОСТ НАРОДНОГ ПОСЛАНИКА ОБАВЉАТИ ПРЕДАНО, ПОШТЕНО, САВЕСНО И ВЕРНО УСТАВУ, БРАНИТИ ЉУДСКА И МАЊИНСКА ПРАВА И ГРАЂАНСКЕ СЛОБОДЕ И ПО НАЈБОЉЕМ ЗНАЊУ И УМЕЋУ СЛУЖИТИ ГРАЂАНИМА СРБИЈЕ, ИСТИНИ И ПРАВДИ!“

 Молим народног посланика да приступи потписивању текста заклетве.

 Дозволите ми да вам у своје име и у име посланика Народне скупштине Републике Србије пожелим успешан заједнички рад у текућем мандату.

 Честитам!

 Поштоване даме и господо народни посланици, уз сазив седнице Другог ванредног заседања Народне скупштине у 2016. години, достављен вам је и захтев за одржавање ванредног заседања Народне скупштине са одређеним дневним редом садржаним у том захтеву.

 Као што сте могли да видите, за седницу Другог ванредног заседања Народне скупштине у 2016. години, одређен је следећи

Д н е в н и р е д:

 1. Предлог закона о међународним мерама ограничавања;

 2. Предлог закона о потврђивању Европске оквирне конвенције о прекограничној сарадњи између територијалних заједница или власти;

 3. Предлог закона о потврђивању Споразума између Владе Републике Србије и Владе Републике Либан о укидању виза за носиоце дипломатских, специјалних и службених пасоша;

 4. Предлог закона о спорту.

 Народна посланица Маја Гојковић предложила је да се обави заједнички начелни и јединствени претрес о Предлогу закона о међународним мерама ограничавања, Предлогу закона о потврђивању Европске оквирне конвенције о прекограничној сарадњи између територијалних заједница или власти и Предлогу закона о потврђивању Споразума између Владе Републике Србије и Владе Републике Либан о укидању виза за носиоце дипломатских специјалних и службених пасоша.

 Стављам на гласање овај предлог.

 За – 134, није гласало 16, од 150 народних посланика.

 Констатујем да је Народна скупштина прихватила овај предлог.

 Прелазимо на рад по дневном реду.

 Сагласно члану 90. став 1. Пословника Народне скупштине, обавештавам вас да су позвани да данашњој седници присуствују**:** први потпредседник Владе и министар спољних послова Ивица Дачић, помоћник министра спољних послова Драган Момчиловић, амбасадор Бранимир Филиповић, вршилац дужности помоћника министра спољних послова, Љиљана Зарубица, начелник одељења у Министарству спољних послова и амбасадор Бранка Латиновић, Владан Лазовић и Александар Тасић, шефови одсека у Министарству спољних послова.

 Молим посланичке групе, уколико то већ нису учиниле, да одмах поднесу пријаве за реч са редоследом народних посланика.

 Сагласно члану 157. став 2. и члану 170. Пословника Народне скупштине, отварам заједнички начелни јединствени претрес о**:** Предлогу закона о међународним мерама ограничавања, Предлогу закона о потврђивању Европске оквирне конвенције о прекограничној сарадњи између територијалних заједница или власти и Предлогу закона о потврђивању Споразума између Владе Републике Србије и Владе Републике Либан о укидању виза за носиоце дипломатских специјалних и службених пасоша.

 Прелазимо на 1, 2. и 3. тачку дневног реда – Предлог закона о међународним мерама ограничавања, Предлог закона о потврђивању Европске оквирне конвенције о прекограничној сарадњи између територијалних заједница или власти и Предлог закона о потврђивању Споразума између Владе Републике Србије и Владе Републике Либан о укидању виза за носиоце дипломатских специјалних и службених пасоша (заједнички начелни и јединствени претрес)

 Да ли жели реч представник предлагача, први потпредседник Владе и министар спољних послова Ивица Дачић? Изволите.

 ИВИЦА ДАЧИЋ: Поштована председнице Народне скупштине, даме и господо народни посланици, данас се налазе на дневном реду Народне скупштине три законска предлога. Дозволите ми да их образложим.

 Предлог закона о међународним мерама ограничавања, који је Влада Републике Србије утврдила 11. јуна 2015. године и доставила Народној скупштини на разматрање и доношење, резултат је темељних припрема на отпочињању његове израде, као и посвећеног и стручног рада експерата из надлежних министарстава и других институција Републике Србије који су били ангажовани на писању овог законског предлога. Цео процес је координирало Министарство спољних послова, пошто је у питању извршавање једне од значајнијих међународних обавеза.

 Влада предлаже да се овај закон донесе ради дефинисања законског основа, као и установљавања процедуре за примену резолуција Савета безбедности УН којима се уводе међународне мере ограничавања.

 Такође, закон се односи и на мере које Србија уводи, примењује или укида на основу правних аката организација за европску безбедност и сарадњу, као и других међународних организација које обавезују Србију. То су мере које се примењују према државама, недржавним чиниоцима, разним терористичким организацијама, ентитетима и другим субјектима, правним и физичким лицима, а њихов циљ је успостављање и очување међународног мира и безбедности, поштовање међународног хуманитарног права, људских права и основних слобода и извршавање других међународних обавеза.

 Нови међународни стандарди захтевају да се област примене међународних мера ограничавања или рестриктивних мера уреди законом, те је њихово доношење у функцији испуњавања међународне обавезе Републике Србије да усвоји законски основ који ће регулисати процедуру примене међународних мера ограничавања, ојача на националном нивоу оспособљеност да одговори новим међународним стандардима у вези са применом мера за спровођење резолуција УН и одлука других међународних организација чији је Србија члан или је то у њеном посебном спољнополитичком интересу, да унапреди своје институционалне, кадровске и административне капацитете за извршавање ове међународне обавезе и, на крају, да испуни једну од обавеза из Поглавља 31, који се зове – Спољна, безбедносна и одбрамбена политика у преговарачком процесу са Европском унијом.

 Овим законом предлаже се успостављање правног основа, дефинише процедура и акти које Република Србија треба да донесе у циљу правовременог и одговорног извршавања међународних обавеза из система мера ограничавања. Србија је и до сада у свему правовремено, доследно и одговорно извршавала обавезе које настају по основу резолуција Савета безбедности Уједињених нација, којима се ове мере уводе, а које могу бити економске или друге мере, као што су забрана трговине наоружањем и робе двоструке намене, забрана путовања одређеним лицима, финансијске мере које се односе на забрану располагања финансијским средствима или пословања са одређеним лицима, фирмама, као и друге мере. Примена ових мера регулисана је актом Владе.

 Доношењем овог закона, уз већ донети Закон о извозу и увозу робе двоструке намене 2013. године и Закон о извозу и увозу наоружања и војне опреме из 2014. године, Република Србија ће у свему имати још један правни инструмент да на најбољи начин примењује обавезе настале на основу Уговора Уједињених нација о трговини наоружањем, који је ова Скупштина ратификовала 29. октобра 2014. године, а чиме је овај међународни уговор за нас ступио на снагу 24. децембра 2014. године.

 Такође, доношењем закона Србија испуњава обавезу хармонизовања свог система са правним тековинама Европске уније у Поглављу 31 – Спољне, безбедносне и одбрамбене политике. Он је једини законски предлог чије је доношење преостало у националном програму усвајања правних тековина Европске уније, а када се ради о Поглављу 31.

 Мере и активности које Уједињене нације могу да предузму ради очувања, односно успостављања међународног мира и безбедности, дефинисане су у Глави VII Повеље Уједињених нација. Напомињем да је и пакт Лиге народа по први пут предвидео могућност увођења међународних економских и војних санкција, с тим што су оне представљале препоруке без обавезности примене. Уједињене нације су управо предвиделе овлашћења Савета безбедности које су дефинисане у Глави VII Повеље и успоставиле императивност међународних мера ограничавања. У складу са чланом 39. Повеље – у случајевима претње миру, кршењу мира или акта агресије, Савет безбедности може препоручити и одлучити да се уведу мере које ће бити донете у складу са чланом 41. и чланом 42. Повеље Уједињених нација, а у циљу одржавања или успостављања међународног мира и безбедности. Стога, не постоји могућност да нека држава чланица Уједињених нација одбије њихово спровођење.

 Подсетио бих овом приликом да су Уједињене нације прешле од 1994. године, уместо свеобухватних санкција, на увођење такозваних циљних санкција, које се најчешће састоје, поред забране извоза наоружања и робе двоструке намене, од забране путовања појединца, замрзавања финансијских средстава, забране извоза одређених врста роба и ресурса, као што су дијаманти, злато, нафта и друго.

 Што се тиче броја земаља, као и вида мера ограничавања које су Уједињене нације увеле, број држава према којима су такве мере уведене значајно се повећава након окончања хладног рата. Од тада су према 27 држава уведене различите мере ограничења. Према једном броју тих држава Савет безбедности је укинуо мере, а једном броју су те мере укинуте, ублажене или модификоване на други начин, уз обавезу да је о свим намераваним активностима према односној држави потребно прибавити одобрење надлежног комитета Уједињених нација за примену санкција.

 У односу на листу држава које се налазе под санкцијама Уједињених нација, а који вам је достављен у Образложењу овог закона, исто треба додати и нове резолуције које је у међувремену усвојио Савет безбедности током ове године, и то**:** Резолуција 2199 о ИСИЛ-у и 2140 о Јемену. У току је процедура за извршавање обавеза по основу Резолуције 2253, усвојене 17. децембра прошле године, а којом се јача режим санкција у сврху спречавања финансирања ИСИЛ-а и других терористичких група. Резолуција Савета безбедности 2253 је усвојена на иницијативу САД-а и Руске Федерације, уз коспонзорство 68 држава, а међу којима је била и Република Србија. Њен циљ је да додатно спречи финансирање ИСИЛ-а и других терористичких група путем јачања режима рестриктивних мера успостављених резолуцијама 1267, 1989 и 2199 и одлучно допринесе спречавању и искорењивању свих облика тероризма и екстремизма.

 На листи држава које се налазе под санкцијама Уједињених нација налази се и Исламска Република Иран. Након што је у Бечу 14. јула 2015. године усвојен заједнички, свеобухватни план акције, односно Споразум о иранском нуклеарном програму, Савет безбедности Уједињених нација је 20. јула 2015. године усвојио Резолуцију 2231 којом је утврђен процес укидања санкција Уједињених нација према овој земљи. Савет безбедности је 16. јануара ове године констатовао да је Иран испунио услове за почетак примене такозваног дана имплементације. Створени су услови за почетак примене Резолуције 2231 и тиме су укинуте економске санкције Ирану, али уз задржавање одређених изузетака, као и рокова у којима ове мере остају на снази.

 Област контроле извоза и наоружања или стратегијски контролисане робе значајно је промењена у последњој декади, уз дефинисање нових обавеза, принципа и критеријума у циљу суочавања са новим безбедносним изазовима са којима се међународна заједница суочава, а у вези са претњама тероризма, прекограничног криминала и других савремених претњи. То нарочито укључује изазове у вези са успостављањем одговарајућих механизама спречавања илегалне трговине наоружањем које данас поприма забрињавајуће размене у свету.

 Установљени стандарди и процедуре Уједињених нација, као и пракса највећег броја чланица Уједињених нација, у вези са применом релевантних резолуција Савета безбедности, којима се уводи одређени вид санкција према некој од чланица, захтева да свака чланица Уједињених нација доставља извештај о увођењу и примени мера које предузима на националном плану у вези са применом релевантних резолуција Савета безбедности. Имајући у виду број резолуција, односно држава која се налазе под системом мера ограничавања које су увеле Уједињене нације, као и обим послова на праћењу њихове примене на националном плану, створило је потребу да се ова област законски уреди.

 У том смислу Предлог закона који се налази пред вама потврђује пуну посвећеност Републике Србије поштовању међународних обавеза и утврђивања националне процедуре за примену тих мера. Иначе, овај законски предлог је лекс специалис (lex specialis), а који ће се примењивати и у вези са Законом о извозу и увозу наоружања и војне опреме, Законом о извозу и увозу робе двоструке намене и другим законима из ове области.

 Овај закон ће допринети и адекватнијој примени из члана 384а Кривичног законика Републике Србије, који у случајевима непоштовања међународних мера ограничавања уведених од стране међународних организација, чији је Србија члан, прописује одговарајуће казнене мере уколико настане материјална штета за Србију или штетне последице по њен углед или интерес.

 На крају бих желео да укажем да обавезе, које настају по основу увођења међународних мера ограничавања, од сваке државе захтева да развија и даље унапреди сопствене капацитете за њихову примену, што подразумева обучен кадар, поседовање техничких средстава, те успостављање добре комуникације са комитетима за примену санкција Савета безбедности, њиховим панелима, као и Интерполом, Међународном царинском организацијом и другим државама у региону и другим партнерима.

 Даме и господо, пред вама се налази и Нацрт закона о потврђивању Европске оквирне конвенције о прекограничној сарадњи између територијалних заједница или власти, тaкoзвaнa, Мадридска конвенција. Она припада међународноправним инструментима из система Савета Европе, а због чега је њено потврђивање од стране Србије, као чланице Савета Европе, од значаја са становишта испуњавања међународних обавеза.

 Мадридска конвенција је отворена за потписивање 21. маја 1980. године, а ступила је на снагу 22. децембра 1981. године. До сада ју је потписала 41 земља, укључујући и Србију, од чега ју је ратификовало 38 земаља, од укупно 47 чланица Савета Европе.

 Мадридској конвенцији нису приступиле**:** Андора, Естонија, Грчка, Сан Марино, Македонија и Велика Британија. Док су је Исланд и Малта потписале без ратификације. Мадридска конвенција има за циљ подстицање сарадње локалних и регионалних власти међу државама потписницама путем закључивања Споразума о прекограничној сарадњи, ради унапређења привредне сарадње, регионалног развоја, урбаног и сеоског развоја, транспорта, туризма, заштите животне средине, културе и узајамне помоћи у ванредним ситуацијама.

 Конвенција се ослања на искуства из прошлости која показују да сарадња између локалних и регионалних власти у Европи олакшава њихово функционисање и извршавање својих задатака, као и да доприноси ефикасности у погледу развоја пограничних региона. Конвенција афирмише такву врсту сарадње у духу који уједињује народе Европе.

 У формално-правном смислу облик прекограничне сарадње и територијалних заједница или власти, који је предвиђен Мадридском конвенцијом, суштински се поклапа и одговара моделима сарадње регионалних и локалних власти која проистиче из чланства у ЕУ.

 Србија је потписала Конвенцију уз предају изјаве којом је наглашено да закључивањем уговора и споразума од стране територијалних јединица или власти, у вези са применом Мадридске конвенције, једино Република Србија има међународно правни капацитет. На овај начин се избегавају евентуалне интерпретације одредаба Конвенције у погледу међународноправног субјективитета, територијалних јединица држава потписница, тј. јасно се прецизира да је држава једини носилац тога. На овакве и сличне изјаве, приликом предаје ратификационих инструмената, одлучиле су се**:** Италија, Шпанија, Словачка, Грузија и Азербејџан.

 И на крају, пред вама се налази и Предлог закона о потврђивању Споразума између Владе Србије и Владе Либана о укидању виза за носиоце дипломатских, специјалних и службених пасоша. Ово је само један од предлога закона у оквиру нашег настојања да са што више држава у свету имамо потписане споразуме о укидању виза. Увек је први корак на том путу укидање виза за носиоце дипломатских и службених пасоша. Ми немамо специјалне пасоше, али то неке земље имају, тако да и та категорија мора да буде обухваћена оваквим Предлогом споразума.

 Данас грађани Републике Србије могу да путују без виза у више од 60 земаља света. Наш циљ је да тај број проширимо што више, наравно, уз све мере ограничавања које подразумевају пре свега проблем безбедности, борбе против тероризма, илегалних миграција и тако даље.

 Кад је реч о Либану, желим посебно да нагласим да је то пријатељска земља која је своје пријатељство показала и на гласању када је било речи о најважнијим питањима за Србију. На пример, на Генералној конференцији УНЕСК-а Либан је гласао против пријема Косова у УНЕСК-о, на чему смо им ми, наравно, веома захвални и зато вас позивам да прихватите овај предлог закона.

 Све у свему, искрено се надам да ће посланици Народне скупштине на овом ванредном заседању донети ове законе у предложеном тексту. Сви ови закони имају за циљ јачање кредибилитета и међународног угледа Републике Србије. Хвала вам пуно.(Аплауз.)

 ПРЕДСЕДНИК: Захваљујем.

 Да ли желе реч известиоци надлежних одбора? (Не.)

 Први говорник Балинт Пастор. Изволите.

 БАЛИНТ ПАСТОР: Госпођо председнице, господине први потпредседниче Владе, даме и господо народни посланици, Посланичка група СВМ ће подржати ова три Предлога закона који се данас налазе на дневном реду ванредног заседања Народне скупштине.

 Ја бих мало детаљније говорио о једном споразуму, тачније о Предлогу закона о потврђивању Европске оквирне конвенције о прекограничној сарадњи између територијалних заједница или власти.

 Овде, у Народној скупштини, обично нема неке велике расправе у вези споразума, конвенција, а ипак сматрамо да се ради о једној врло значајној конвенцији која ће и у пракси донети неке врло позитивне промене у будућности.

 Ради се о документу Савета Европе. Ви сте рекли, господине први потпредседниче Владе да је она отворена за потписивање 1980. године, допуњена је са три додатна протокола и потписало ју је укупно 41 земља, чланица Савета Европе, до данашњег дана, од 47.

 Са друге стране, постоји један инструмент ЕУ, а то су европска партнерства или групације за територијалну сарадњи, такозвани, ЕГТЦ (Европска групација за територијалну сарадњу). Оне су инструмент ЕУ, а не Савета Европе, али ми сматрамо да Мадридска конвенција може да служи као правни основ за учествовање локалних самоуправа у међурегионалној сарадњи ЕГТЦ између земаља чланица ЕУ или Савета Европе.

 Принципи функционисања ЕГТЦ су директно инспирисани и произилазе из Мадридске конвенције и њених протокола, ЕУ је креирала неколико модела механизама територијалне сарадње. Између осталих је 2006. године донела Уредбу о успостављању ЕГТЦ. Сврха формирања ЕГТЦ је била да се олакша и промовише прекогранична сарадња, међурегионална сарадња међу чланицама, са посебним нагласком на јачање економске и социјалне кохезије.

 Формирањем ЕГТЦ креира се правни оквир за прекограничну и међурегионалну сарадњу, а оснивачки акт ЕГТЦ омогућује да се у пројекте прекограничне сарадње укључују и локалне самоуправе из трећих земаља. То значи, не чланица Европске уније.

 Да се вратимо на Мадридску конвенцију, од пријема у чланство Савета Европе 2003. године Србија је преузела обавезу ратификације бројних докумената, па и Мадридске конвенције. Она је важна због тога што се у преамбули ове конвенције спомињу регионални, урбани, рурални развој, заштита животне средине, побољшање јавних олакшица и услуга и узајамна помоћ у ванредним ситуацијама. То значи, ради се о практичним циљевима, о циљевима чије остваривање доноси бољитак за грађане земаља чланица Савета Европе, па и Републике Србије.

 Ова конвенција представља оквир и за успостављање и јачања билатералних и трилатералних облика сарадње. У члану 1. ове европске оквирне конвенције пише да ће свака уговорна страна олакшавати и подстаћи прекограничну сарадњу између територијалних заједница, мислим да су ти циљеви у интересу грађана Републике Србије.

 Један од темеља Мадридске конвенције је и принцип супсидијарности, тај принцип наравно познаје и Устав Републике Србије, како се то у пракси примењује од 2006. године, када је донет Устав Републике Србије, то је већ друго питање, али се ми надамо да ће сазрети услови за то да одлуке буду доношене у будућности што ближе грађанима – то значи, оно што се може решити на нивоу јединице локалне самоуправе, нек се решава на том нивоу. Оно што се може решавати на нивоу Аутономне Покрајине Војводине, треба тамо да се решава. Наравно, постоје неки послови, надлежности, одлуке које треба да буду донете на националном нивоу, на нивоу Републике Србије.

 Колики значај европско законодавство придаје принципу супсидијарности видимо и по томе да је он дефинисан чланом 5. Лисабонског уговора и да се у Лисабонском уговору спомиње најмање 30 пута.

 Такође, 70% регулативе ЕУ тиче се проблематике региона, равномерног регионалног развоја и спуштања, приближавања процеса одлучивања на ниво што ближе грађанима.

 Као што сам рекао, Мадридска конвенција има за циљ подстицање сарадње локалних и регионалних власти међу државама потписницама путем закључивања споразума о прекограничној сарадњи, ради унапређења привредне сарадње, регионалног развоја, урбаног и сеоског развоја, транспорта, туризма, заштите животне средине, културе, образовања и узајамне помоћи у ванредним ситуацијама.

 Оно што је важно, јесте да ова конвенција садржи и конкретне моделе споразума. Конкретно два модела. Први модел односи се на унапређење прокограничне сарадње која спада искључиво у надлежност држава, док се другим моделом дефинише правни оквир за закључивање споразума између територијалних власти или заједница у границама њихових међународноправних капацитета.

 Битно је истаћи да је Република Србија потписала ову конвенцију, која ће за неколико дана бити ратификована, уз предају изјаве којом је наглашено да једино Република Србија има међународноправни субјективитет или капацитет.

 Постоји једно отворено питање, да ли та изјава у пракси значи да ће сваки будући споразум о прекограничној сарадњи између територијалних власти подразумевати да га Влада Републике Србије одобри у форми претходног билатералног споразума са владом друге државе? Ја мислим да то произилази из ове изјаве коју је Република Србија дала приликом потписивања ове европске оквирне конвенције и то ће у пракси значити претходно закључивање споразума са другим чланицама, као прва могућност, или, као друга могућност, изричита сагласност влада земаља потписница на споразуме које ће територијалне власти склапати са територијалним властима других држава чланица, потписница ове европске конвенције.

 Оно што је за нас најбитније јесте, и нисам случајно спомињао ЕГТЦ, без обзира што се ради о инструменту ЕУ, а не Савета Европе, јесте да се ратификацијом ове конвенције ствара правни основ за пуноправно чланство наших општина у ЕГТЦ.

 И сада бих о пракси, сада бих говорио о повезивању општина из Републике Србије, Републике Румуније и Мађарске. Ради се повезивању које постоји и у формалном смислу од 2009. године, али због тога што није постојао правни основ за то да општине из Републике Србије буду партнер у формално-правном смислу локалним самоуправама из споменуте две државе, наше локалне самоуправе су могле да буду само посматрачи, што је довело до одређених недостатака, у смислу, да грађани Републике Србије, житељи, становници тих наших општина нису могли да у најпозитивнијем смислу профитирају од повезивања локалних самоуправа из те три државе.

 Ради се о случају Banat-Triplex Confinium EGTC („Банат триплекс конфинијум ЕГТЦ“). Формирање „Банат триплекс конфинијум ЕГТЦ“ почело је састанком 50 челника градова и општина из три групе пограничних општина Мађарска, Румунија и Србија. Конкретно, ради се о општинама са севера АП Војводине из Бачке и Баната и те општине су 17. јуна 2009. године донеле одлуку да се формира трипартитна прекогранична „Банат триплекс конфинијум ЕГТЦ“.

 Осам наших општина, осам општина из Републике Србије, обратило се 2009. године Влади Србије и те општине су упознале надлежне органе о њиховој намери да учествују у „Банат триплекс конфинијум егтц“, али је молба локалних власти била одбијена најпре од стране Министарства за државну управу и локалну самоуправу у септембру 2009. године, а затим и од стране Министарства за људска и мањинска права у мају 2011. године.

 У образложењу оба министарства као главни разлог за одбијање наведено је да наш правни систем и правни систем Републике Србије не дозвољава локалним самоуправама да учествују у таквој врсти прекограничне сарадње, такође, да Србија нема потписане билатералне уговоре са чланицама ЕУ и да национално законодавство не регулише учешће локалних самоуправа у ЕГТЦ.

 Ова ситуација ће се променити сада када буде ратификована, у овом цењеном дому, ова европска оквирна конвенција.

 Споменуте војвођанске општине су одлучиле да до ратификације Мадридске конвенције у овом пројекту учествују као посматрачи. У листи закључака у оснивачком акту је, између осталог, наведено и да непостојање билатералних споразума између Србије и Мађарске и Румуније ограничава моделе прекограничке сарадње, као и да успорава развој у прекограничним општинама.

 Неопходно је да Србија усвоји регулативу која је компатибилна Мадридској конвенцији, а којом ће се утврдити право локалних власти да учествују у овим пројектима, али и обезбедити одговарајућа финансијска средства неопходна за реализацију прекограничне сарадње.

 Оно што ми очекујемо од ратификације Мадридске оквирне конвенције јесте да ове наше локалне самоуправе, које су покушале још 2009. године да формирају заједно са локалним самоуправама из Мађарске и Румуније „Банат триплекс конфинијум егтц“, постану пуноправне чланице тог груписања локалних самоуправа и прекограничне сарадње. Једино је нејасно да ли ће се донети посебан закон на основу ове европске конвенције која ће постати део нашег правног система или ће се та конвенција непосредно примењивати и једино ће бити неопходно да Влада да сагласност на прекограничну сарадњу и наших локалних самоуправа, општина и градова из Републике Србије.

 Желим да кажем и то да је део нашег коалиционог споразума са СНС да ће до почетка отварања преговора о Поглављу XXII регионална политика и координација структурних инструмената донети закон којим ће се успоставити правни оквир за учешће субјеката са седиштем у Републици Србији и оснивању и раду европских партнерстава за територијалну сарадњу ЕГТЦ. То ће се догодити за неколико дана ратификацијом Мадридске конвенције.

 Још једном да поновим, ради се о једном споразуму који ће и у пракси донети бољитак за грађане Републике Србије. Ради се о практичним стварима, а подржаћемо и остала два предлога закона који се налазе на заседању Народне скупштине. Хвала.(Аплауз.)

 ПРЕДСЕДНИК: Реч има народни посланик др Нинослав Стојадиновић.

 НИНОСЛАВ СТОЈАДИНОВИЋ: Поштована госпођо Гојковић, уважени министре Дачићу, са сарадницима, колегинице и колеге народни посланици, данас имамо овај сет од три закона из области спољних послова, о коме ћемо водити расправу. Као што је министар образложио, први је Закон о међународним мерама ограничавања, други је о потврђивању Европске оквирне конвенције о прекограничној сарадњи и последњи, то су уобичајени закони о потврђивању Споразума, овог пута, између Владе Републике Србије и Владе Републике Либан о укидању виза за носиоце дипломатских и служених пасоша, наравно, овде се спомињу и специјални пасоши.

 Поштована председнице, колегинице и колеге ретке су прилике да у Народној скупштини Републике Србије у пленуму разматрамо питања везано за спољну политику наше земље, а још ређе су прилике да те законе образлаже и брани министар Дачић, па бих желео да искористим прилику да изразим своје задовољство због тога што је овог пута он са нама у Народној скупштини Републике Србије.

 Додуше, више бих волео да је на дневном реду Закон о спољним пословима, који је тако помпезно најављиван још у време док је господин Дачић био премијер, а господин Мркић, ваљда тако беше презиме његово, министар спољних послова, такође, извештај о раду у претходној години Министарства, спољнополитичке приоритете за ову годину. Наравно, волео бих да чујемо и каква је судбина наших отетих службеника Амбасаде у Триполију, докле се стигло са конкурсима за постављење помоћника министра, шта је са постављањем недостајућих амбасадора и тако даље, и тако даље, али шта је ту је, коцентрисаћу се на ово што је на дневном реду.

 Кренућу од последњег закона, Закона о потврђивању Споразума између наших влада о укидању виза за службене и дипломатске пасоше. Као што је и министар рекао, ово је само један у серији закона којим се олакшавају активности наших дипломатских представника и чланова Владе, то значи, те међународне активности су знатно једноставније ако нису потребне визе, па ће Посланичка група Борис Тадић – СДП, ЗЗС, ЗС подржати овај закон.

 Што се тиче другог Предлога закона о потврђивању Европске оквирне конвенције о прекограничној сарадњи између територијалних заједница или власти, речено је да се овде ради о последњој формалној обавези наше државе, Републике Србије, према Савету Европе, а то је у ствари приступање Мадридској конвенцији. Није случајно у Образложењу речено да је од 47 чланица 41 потписала Мадридску конвенцију, наравно, укључујући и нашу земљу, од чега је, до сада, само 38 земаља ратификовало. Поред нас, Мадридску конвенцију, нису ратификовали Исланд и Малта.

 Не бих се осврнуо на ове земље које нису потписале, касније ћу се осврнути на земље које су, на начин као и ми, потписале Конвенцију, уз изјаву, да би осветлио тај део проблема који није за потцењивање.

 Овде треба напоменути да на први поглед, није само на први поглед, дефакто то стоји, ово је паралелизам, дуплирање неких одлука, јер је све ово предвиђено политиком и чланство у ЕУ. Ипак, ту има један проблем, то су модели како се закључују споразуми између територијалних заједница и власти у складу са Мадридском конвенцијом, па је то разлог што је наша земља морала да потпише ову конвенцију уз изјаву, експлицитну изјаву да међународноправни капацитет има једино Република Србија. На овај начин, мало бих допунио образложење министра Дачића, избегавају се евентуалне нежељене интерпретације у обради Конвенције у погледу међународноправног субјективитета, територијалних јединица држава потписница, што је кристално јасно када кажемо које су земље, као и ми, уз изјаву ово потписале. То су**:** Италија, Шпанија, Словачка, Грузија, Азербејџан, које имају сличне проблеме као и ми, са тежњама са независношћу одређених покрајина, региона и слично.

 С тим у вези, то нико до сада није рекао, само ћу рећи шта је у ствари та изјава, шта је тај међународноправни капацитет. Ако две територијалне јединице у две земље потписнице желе да потпишу неки споразум о прекограничној сарадњи постоје две могућности – или да је наша земља већ потписала споразум са другом земљом, уколико то није случај, тај споразум који треба потписати између две територијалне јединице мора да добије сагласност наше владе и ту није ништа нејасно, све је кристално јасно. Уосталом, сведоци смо да Аутономна Покрајина Војводина учествује у многим иницијативама. Нешто је решено Уставом наше државе, Статутом АП, а неке ствари за друге територијалне јединице морају да имају сагласност Владе Републике Србије.

 Наша једина замерка, ако могу тако да кажем, на овај предлог закона је да је могао раније да дође у Народну скупштину Републике Србије и, наравно, наша Посланичка група Борис Тадић – СДП, ЗЗС, ЗС ће са задовољством подржати и овај закон.

 Дођосмо на први закон и дефинитивно најважнији – Предлог закона о међународним мерама ограничавања, којим се прописује поступак спровођења међународних мера ограничавања које Република Србија, сада парафразирам, спроводи на основу правних аката донетих од стране Савета безбедности УН, ми имамо одређена искуства са тим мерама, ОЕБС-а, као и других међународних организација чији је Република Србија члан и чијим се изјавама придружујемо у складу са нашим спољнополитичким приоритетима, које, нажалост, за ову годину нисмо у Скупштини усвојили.

 Предлагач као разлог за доношење овог закона наводи потребу усклађивања нашег законодавства у вези са обавезом поштовања и спровођења међународних мера ограничавања у складу са међународним правом, обавезама које произилазе из чланства и тако даље. Међутим, чини се да је главни разлог за његово доношење то што ће доношењем овог закона Република Србија испунити једну од обавеза из преговарачког поглавља са ЕУ, то је Поглавље 31, а зове се тачно „Спољно, безбедносна и одбрамбена политика“, чиме ће наравно у потпуности бити успостављен правни оквир за примену међународних мера ограничавања.

 Ово је кристално јасно и хајде да кажемо нешто о тим мерама које примењује ЕУ. Европска унија примењује два типа мера. Први тип су мере Савета безбедности УН, где све земље директно примењују одлуке Савета безбедности, тачније Резолуције, Повеље и тако даље.

 Други тип мера су такозване аутономне мере, које усваја Савет ЕУ и, такође, све чланице ЕУ директно примењују те мере. То је у складу са чланом 215. Уговора о функционисању ЕУ. Имамо ту и појединачне мере, директиве, заједничке позиције, и тако даље, а све у оквиру заједничке спољне и безбедносне политике ЕУ.

 Неко злонамеран би питао – зашто се у самом Предлогу закона нигде не помиње ЕУ? Помиње се Савет безбедности УН. Министар то зна, нема потребе да му објашњавате. Помиње се ОЕБС и друге међународне организације, чији смо члан, или пратимо њихову политику. Кажем, неко злонамеран.

 А неко још злонамернији би рекао – ево, спремају санкције према Русији. Међутим, мислим да је овај део прилично коректно написан. Треба раздвојити међународне организације чији смо чланови, то је експлицитно, а то су**:** УН, ОЕБС и друге међународне организације, један облик и ЕУ, где смо аплицирали, где смо отворили преговоре, али смо у процесу приступања, па, и то усаглашавање спољне и безбедносне политике треба да иде постепено, до нашег уласка у ЕУ. Ја ту не бих помињао рокове. То је доста неизвесно, имајући у виду шта се све дешава у ЕУ и у свету уопште.

 По мени, то је објашњење зашто се експлицитно не појављује ЕУ, али, овај закон пружа могућност да се и неке мере ограничавања ЕУ примењују. И када нас неки оптужују или критикују да не можемо да седимо на две столице, да морамо да усагласимо спољну политику са ЕУ – да, али то је процес који тече и који ће се завршити оног дана, један минут и један секунд пре нашег уласка у ЕУ. Узгред, ја не знам да ли је већ преко 70-80% постигнута усаглашеност између спољне политике ЕУ и наше спољне политике, тако да те примедбе апсолутно не стоје.

 Предлагач, а то је и министар поновио, у Образложењу наводи списак земаља, групација, терористичких група које су на листи и према којима се спроводе ове мере, да кажемо народски, можда ће нас народ боље разумети, да преведемо са српског на српски – то су оне санкције о којима смо толико причали у прошлости. Наводе се и Дарфур и Либија и све остало. Мислим да је, коректности ради, из пијетета према људима који су имали велике проблеме, оним бебама из Бања Луке, и шта ја знам ко је још настрадао, требало рећи да је и наша држава, тада под другим именом, била на удару ових мера, да опет преведем са српског на српски, на удару санкција, резолуција Савета безбедности, може ко хоће да клима главом, да гледа горе, али, били смо на удару ових мера. Опет кажем, коректности ради, у Образложењу је то требало навести.

 Пошто је ово веома важан и озбиљан закон, поштовани господине Бечићу, уважени министре Дачићу, са врло нервозним сарадницима, колегинице и колеге народни посланици, ми смо учинили напор да још мало поправимо овај закон, не толико суштински, има неколико суштински важних чланова око ЕУ, али доста и технички, тако што смо припремили 14 амандмана. Волели бисмо да се неки од наших амандмана усвоје, али ми нећемо условљавати министра, Министарство и Владу, да ћемо гласати ако само и само ако се наши амандмани усвоје. С обзиром на то каква је важност овог закона, гласаћемо „за“, без обзира на исход наших амандмана, али, опет кажем, било би нам драго и желели бисмо да се понешто од наших амандмана усвоји.

 Још једном, хвала на пажњи.

 ПРЕДСЕДАВАЈУЋИ: Захваљујем, господине Стојадиновићу.

 Реч има председник посланичке групе, др Сулејман Угљанин.

 Изволите, господине Угљанин.

 СУЛЕЈМАН УГЉАНИН: Хвала, господине председавајући.

 Даме и господо народни посланици, уважени господине министре, чланови Владе, ја ћу данас говорити мало са аспекта Закона о потврђивању Европске оквирне конвенције о прекограничној сарадњи између територијалних заједница или власти. Ово је за нас као земљу врло значајан дан и значајан документ, због чињенице да смо ми мултинационална земља, са много регионалних заједница, које се углавном налазе на периферији наше земље и углавном се ради о неразвијеним срединама.

 Говорићу са аспекта европског пута наше земље, наше тежње да постанемо чланица ЕУ, истовремено у контексту и редефиниције политичког система Србије, а све у контексту могућности да се ова европска конвенција о прекограничној сарадњи примени у пракси. Наш је циљ да се на нашем европском путу сачине многе суштинске промене, а не да правимо само „Потемкинова села“.

 Када говоримо о европском путу, мисли се само на државу, шта ће то држава да добије, које то фондове и колико ће неко да уцени државу, чиме ће све да уцени државу да би добила нека средства. Усвајањем ове европске оквирне конвенције ствара се правни основ да и региони, односно општине или заједнице општина, такође, могу да се јаве паралелно са државом, самостално, за коришћење европских фондова. Посебно због чињенице да државу може неко да уцењује овим или оним уступцима да би добила нека средства, а регионалне заједнице и општине не може нико да уцењује. То значи, даје нам се једна нова могућност, а посебно за недовољно развијена подручја као што је Санџак, као и друга неразвијена подручја на периферији наше земље, да они могу да користе та средства. То нису мала европска средства. Једна трећина од укупних европских средстава предвиђена су за прекограничну сарадњу.

 Зашто ово говорим? Говорим, и нама овде посланицима, и кажем да ћемо у дану за гласање да подржимо сва три ова закона, а посебно смо инспирисани и мотивисани да гласамо за Закон о потврђивању Европске конвенције о прекограничној сарадњи. Због чега? Због чињенице, грађани Србије треба да знају да ЕУ није само политичко удружење неких европских држава, него је у исто време и велика породица многих народа чија матична домовина није увек унутар уцртаних граница.

 Из тог разлога је настала и идеја о Европи регија, која има заједничку историју, културу, традицију или је за њих заједничка економија. Са аспекта дефиниције о прекограничној регији, прекограничну регију, то говорим због људи у Санџаку и због других периферних региона у нашој земљи, о било којем да се ради, углавном мањине живе у тим регионима, говорим због чињенице да прекогранична регија значи територијалну јединицу, састављену од више регионалних или локалних власти, које су повезане, иако припадају различитим државама.

 Шта то значи и каква је предност ове конвенције? Ова конвенција је за нас посебно значајна са тог економског аспекта. Имамо чињеницу да Санџак чини једну територијалну историјску јединицу, сада то зовемо североисточна Црна Гора или југозападна Србија, и једна или друга регија су најнеразвијеније у својим земљама. Зашто? Зато што постоји тврда граница и због тога што људи у тој регији вековима живе заједно у хармонији, људи различитих националности, као што су Срби, Бошњаци, Црногорци и Албанци, и различитих вера, односно верских припадности, као што су муслимани, католици и православци. И једни и други имају рођаке са друге стране границе, желе да сарађују.

 Међутим, као што знате и сами, ако узмемо границу Србије и Црне Горе, због великих административних препрека, имамо проблем да санџачки произвођачи млека, млечних производа, меса, месних производа или они који се баве другом врстом прехране данима или месецима треба да чекају да извезу своју робу. Зашто? Зато што ни са једне ни са друге стране није било воље, а сада са друге стране има воља, из Црне Горе, а код нас овде фали.

 Постоји проблем фитосанитарне контроле. Због те, такозване, фитосанитарне контроле, и једног контејнера у коме ће да буде један ветеринар, привредници и са једне и са друге стране границе иду некад и по 300 километара укруг, да би продали своју робу. То путовање поскупљује њихову робу и чини је неконкурентном. Због тога је важно, и због тога сам као човек срећан и желим да, то говорим грађанима Србије који живе на граници, било онима који живе у Трговишту, било онима у Црној Трави, Прешеву, Бујанвцу, Зајечару, Пландишту, Житишту, Новој Црњи, сви су они осетили шта значи када се један дан отвори гранични прелаз, и сви они кажу, баш из ове три војвођанске општине – више зарадимо за један дан, виши промет имамо за један дан када се отвори гранични прелаз него за месец дана када тај прелаз не ради.

 Све ово говорим да ми у контектсту редефиниције политичког система Србије морамо да мислимо о децентрализацији и регионализацији наше земље. Зашто? Зато што, као што видите овде у члану 1. ове конвенције каже да је држава, односно – чланице потписнице су дужне да охрабрују и подстичу прекограничну сарадњу. Та прекогранична сарадња није само, да кажем, политичка ствар, него је практичан живот. Уколико дође до елементарних непогода опасних по становништво, великих пожара и зараза, нећемо да чекамо одобрење да нас неко пусти преко неког прелаза Шпиљани па да одемо да гасимо суседно Беране или они из Берана да помогну људима у Тутину или Сјеници.

 Мислим да је ово за нас као људе добар основ и може да постане генератор економског развоја неразвијених региона и неразвијених подручја наше земље. Нормално, очекујем од наше државе, посебно сам задовољан да је овде присутан господин Дачић, као министар вањских послова, као искусан политичар, као моћан и утицајан човек у нашој земљи, да заједно радимо на децентрализацији државе и да прилагодимо да ово што овде пише могу и општине и региони да остваре.

 Као што знате један од наших основних циљева и захтева, и у овом акционом плану 23 и у нашем плану за редефиницију политичког система Србије, јесте децентрализација и регионализација, и питање аутономије Санџака, о коме стално говоримо. Говоримо као о праву грађана на политичку егзистенцију у овој држави. Као што сте сами видели, без регионалних самоуправа не могу се остваривати мањинска права. Истовремено, као народни посланик и као председник мањинске посланичке групе, коју чине етнички Албанци и Бошњаци из Санџака, говорим да је неопходно да у складу са постојећим Законом о националним мањинама и овај закон какав год да је, лош, недоречен, није могуће да се оствари, док се не обезбеди средњи ниво власти. Зашто? Зато што у Војводини, као што видите и сами, све мањине остварују максимум, барем по овом закону који је данас, а многе мањине из остатка Србије траже начин да се тамо пребаце, да се и они региструју у Војводини да би и они користили те бенефиције. Што бисмо то радили? Зар је Војводина друга држава? Зашто не бисмо могли и у другим деловима државе да обезбедимо регионалне средње нивое власти? Као што видите на екрану, СДА Санџака, пуних двадесет шест година говоримо ово исто, живимо за овај дан и врло сам срећан, као председник те странке, као председник мањинске посланичке групе и као представник грађана Санџака, да смо доживели овај дан.

 У дану за гласање ми ћемо гласати за усвајање закона о потврђивању Европске оквирне конвенције о прекограничној сарадњи између територијалних јединица и власти.

 Хвала вам на пажњи и нек нам је срећно.

 ПРЕДСЕДАВАЈУЋИ: Захваљујем, господине Угљанин.

 Реч има народни посланик Мирко Чикириз, као овлашћени представник посланичке групе.

 Изволите, господине Чикириз.

 МИРКО ЧИКИРИЗ: Хвала, председавајући. Господине министре са сарадницима, даме и господо народни посланици, СПО ће гласати за сва три ова закона.

 Покушаћу да, у времену које имам, кажем нешто о битном напретку одређене државне политике. Напредак је видљив и са, пре свега, законима о међународним мерама ограничења, а посебно законима о прекограничној сарадњи. Битан је и закон са Републиком Либан, али он апсолутно нема толики значај као ова претходна два закона. Због чега?

 Имали смо ми као држава, доскора, велика лутања у својој спољној политици и, чини ми се, неразумевање односа у међународној заједници и највећу цену смо платили ми као држава и сви њени грађани. Откако постоје државе као организације на којима живе одређени народи са својим системом власти увек се однос у свету рефлектовао и на ту државу, без обзира да ли је у питању велика или мала земља.

 Република Србија кроз своју историју никада није водила освајачке ратове и углавном је имала добру спољну политику. Међутим, било је и периода лутања и, као што је господин Стојадиновић рекао, због пијетета према свима онима који су били индиректне жртве, колатерална штета, а сви смо на неки начин били жртве санкција Уједињених нација, данас треба рећи, јер то није било давно, 1992. године, Одлуком Уједињених нација уведене су санкције држави у којој смо сви тада живели.

 Не кажем да је међународно право апсолутно било непогрешно. Било је ту разних погрешних процена међународне заједнице, али, нажалост, чини нам се, а то показује и сада ова политика да све, ипак, највише зависи од политике одређене земље.

 Ми смо у једно време били и ван Интерпола и ван УН, нисмо били ни чланица Савета Европе, а ЕУ – већина политичара који су деведесетих управљали нашом земљом на помен ЕУ било је спремно да се лати пиштоља или неког другог наоружања. Данас је, срећом, направљен велики напредак у државној политици ове земље и велика је наша срећа, јер смо се ми деведесетих, у тим тешким околностима, борили за све ово што је данас на дневном реду, да данас све посланичке групе у Народној скупштини Републике Србије подржавају ове законе и подржавају једну јасну политику.

 Са друге стране, треба поштено рећи да су након 5. октобра највеће победе ове земље направљене у погледу њене спољне политике. Међутим, то што је урађено у погледу економске политике, та једна криминална приватизација, једна бандитска приватизација, једна лоша економска политика условила је то да се ми данас као држава налазимо ту где се налазимо. Али, када сам говорио о напретку одређених политика, пре свега сам мислио на политику који води премијер господин Вучић, јер он и у спољној политици и унутрашњој економској политици и у погледу владавине права, борбе против корупције и криминала ради нешто зашта смо се ми одувек залагали.

 Оно што је можда једина наша замерка, као посланичке групе, јесте то што су, чини нам се, ови закони и раније требало да дођу у Народну скупштину Републике Србије, посебно Закон о прекограничној сарадњи, јер се он у великој мери тиче нашег, да кажемо, директног интереса. Наравно, да је интерес Републике Србије да као поуздани и коректан партнер у међународној заједници да свој пун допринос очување међународног мира и безбедности. Ми то чинимо и кроз доношење Закона о међународним мерама ограничења, у којима се ми обавезујемо, као и све остале државе чланице и УН, и Савета Европе, и ОЕБС-а и других међународних организација, да ћемо као и друге демократске земље према режимима који угрожавају међународну мир и стабилност преузимати одређене мере или санкције.

 Ми смо, чини ми се, због чега сам мислио да је Закон о прекограничној сарадњи требало раније да дође у Народну скупштину Републике Србије, отворена су прва поглавља о преговорима о нашем приступу у ЕУ, што је још једна велика победа ове државне политике, међутим, нас као државу и наше општине, без обзира што ми имамо само административне регионе, и ми се као политичка странка залажемо за формирање тог средњег нивоа власти, због саме чињенице да постоји велики дисбаланс у развоју локалних самоуправа, да смо задржали још увек тај стари Титов модел организације и општина и месних заједница, да немамо тај средњи ниво власти, а да је последица свега тога, поред тога што постоји велики дисбаланс у економском развоју наших општина и градова, то је што постоји незаустављив процес пражњења села, чак пражњења и градова из неразвијених подручја, што угрожава и биолошки опстанак нације и безбедност земље и што је и по мишљењу Српске академије наука и уметности једна велика опасност, јер Србија са 4.200 насеља, ако се настави овакав демографски процес и процес одумирања нације може за десет година остати без и једног јединог становника, чак, у 1.200 својих села.

 Због чега је битна прекогранична сарадња, а у склопу нашег придруживања ка чланству у ЕУ? Па, напросто, зато што ће нама већ стајати на располагању претприступни фондови ЕУ. Европска унија пошто је заснована на равномерном развоју свих њених држава чланица унутар држава на њеном равномерном развоју региона, општина и градова, чак једну трећину својих средстава одвојила је за регионе, општине и градове и територијалне организације власти. Оно што треба да знају наши грађани, посебно носиоци власти у локалним самоуправама, то је да већ сада ангажују стручне људе који ће да раде добре пројекте, да аплицирају, да конкуришу за та средства, јер имамо искуства са другим земљама које нису у потпуности спремне дочекале овај преговарачки процес да, нажалост, због одсуства пројеката многа средства која су бесповратно добијана од претприступних или приступних фондова ЕУ, та земља или јединица локалне самоуправе или територијалне организације није добила, једноставно, због тога што нису имали квалификоване људе и квалитетне пројекте.

 Мислим да је ово, можда, најважнија порука која треба и оне који на овај начин о томе не размишљају данас да пробуди из сна и што пре да крену на овај посао који је јако битан. Добијамо бесповратна средства, поклања нам ЕУ, а ми само треба да урадимо квалитетне пројекте!

 Иако је Закон о прекограничној сарадњи, иако је његов извор Мадридска конвенција, која је донета 1980. године, а потписана 1981. године, то значи, то је било пре, 25, 26 година, односно 35, 36 година, ето, колико је нама требало да урадимо нешто што је требало у сваком случају радити раније. Али, добро је што је сада урађено, добро је што је државна политика на трагу ове политике. Добро је што постоји општи консензус у Народној скупштини Републике Србије. Слушао сам уважене колеге, представнике опозиционих странка, колико сам разумео, без обзира да ли имају амандмане или не, неће усвајањем својих амандмана, условљавати гласање за ове законе, јер виде и препознају јасан, општи интерес и то је, чини ми се, још једна доказ добре политике коју спроводи ова влада, а чији апсолутно тон даје премијер, господин Александар Вучић.

 Што се тиче међународних мера ограничења, кажем, као неко ко је доскора био под ударом тих међународних мера ограничења и због неразумевања међународне заједнице, а највише због грешака наше политике, добро је што је Влада дошла са једним оваквим законом, у коме ћемо се ми као неко ко сада спроводи једну другу политику у потпуности придржавати међународног права и нећемо се, за разлику од неких других времена, представљати као браниоци међународног права, а бити под ударом тог међународног права.

 Оно што је господин Дачић у свом обраћању, чини ми се, изоставио да наведе, то је пошто смо 2003. године примљени у Савет Европе ми смо од тада многе конвенције, препоруке и тако даље, Савета Европе применили у наш правни систем од правосуђа, информисања, положаја удружења невладиних организација, борбе против корупције, онда, сарадње са Међународним Трибуналом за бившу Југославију и преостало нам је да ратификујемо још седам конвенција Савета Европе. Очекујем од вас, господине министре, да што пре дођете у Народну скупштину Републике Србије са свих тих седам конвенција Савета Европе и да их ратификујемо, јер ако смо на трагу ове политике, онда, ту не треба да буде никаквих дилема. Хвала.

 ПРЕДСЕДАВАЈУЋИ: Захваљујем.

 Да ли неко још од овлашћених представника посланичких група жели реч?

 Реч има народни посланик Ђорђе Милићевић, овлашћени представник СПС. Изволите.

 ЂОРЂЕ МИЛИЋЕВИЋ: Захваљујем, господине Бечићу.

 Поштовани потпредседниче Владе, министре спољних послова, поштовани представници Министарства, јасан је циљ законских предлога о којима данас говоримо и ви сте то потпуно јасно и потпуно прецизно рекли, а то је јачање међународног угледа Републике Србије.

 Имајући на уму, пре свега, важност и значај циљева који се желе постићи усвајањем овог законског предлога, ми ћемо, наравно, у дану за гласање, као посланички клуб подржати сва три законска предлога.

 Оно што желим да кажем на самом почетку свог излагања, с обзиром на то да се то могло чути током малопређашњих расправа, дакле, било је речи о спољној политици, било је речи о дипломатским активностима, с обзиром на то, господине министре, да смо у прилици да први пут у републичком парламенту разговарамо почетком 2016. године, желим најпре да изнесем један став и оцену посланичког клуба, када је реч о међународним активностима, односно када је реч о међународном плану, дипломатским активностима, спољној политици Србије у 2015. години.

 Ми сматрамо да је претходна година за Србију била веома успешна на међународном плану, сматрамо да је ојачан и оснажен међународни углед и међународни положај Србије, да је веома важно да се о Србији данас лепо и позитивно говори у свету, за разлику од неких ранијих периода, и да је веома важно да Србију данас сагледавају сви као стабилног, сигурног, поузданог, конструктивног и правог партнера, равноправног партнера, што је најважније.

 Србија, када је реч о својој спољној полици, води једну, рекао бих, избалансирану, уравнотежену спољну политику, где је наш интерес, пре свега, неприкосновени приоритет. Дакле, наше стратешко опредељење и стратешки интерес Србије, свакако јесте чланство у ЕУ, али Србија ће наставити да гради пријатељске и добре односе и са Русијом, и са Кином и са САД.

 У 2015. години, када говоримо о дипломатским активностима, када говоримо о дипломатским победама, када говоримо о ономе што је учињено а тиче се спољне политике, о томе је говорио, мислим да је поменуо и колега Чикириз, дакле, оно што је најважније, отворена су прва преговарачка поглавља и то је за нас дан од изузетне важности и значаја за грађане Србије, то је за нас дан од историјског значаја, то, заправо, јесте, пре свега, потврда за труд и рад који је Влада Републике Србије уложила на достизање и стварање европских стандарда у Србији и то је потврда успеха Владе Републике Србије на путу европских интеграција.

 Дакле, ова влада је показала, по мишљењу Посланичког клуба СПС, и способност и спремност да постиже историјске резултате у интересу својих грађана.

 Оно што је најважније, јесте да је Србија на добром путу, да је Србија на сигурном путу, да је Србија на сигурном европском путу, да Србија има своје место у ЕУ и да Србија хоће бити чланица породице европских народа.

 Предстоји нам, наравно, још доста посла у наредном временском периоду, када говоримо о европском путу Србије, али ова влада никада није бежала од посла, никада није бежала од одговорности. Не постоји ниједан задатак који је постављен пред ову владу на путу европских интеграција, а да он није са успехом реализован.

 Такође, у 2015. години, мислим да о томе данас није било речи, али у веома тешким и сложеним међународним условима Србија је показала и способност и спремност да управља једном озбиљном и комплексном, сложеном организацијом, какав је ОЕБС. И, данас, као што сам рекао на почетку, Србију сагледавају сви као поузданог, стабилног, конструктивног и равноправног партнера.

 Србија је у 2015. години била међународна дипломатска престоница – Министарски савет ОЕБС-а, исправите ме ако грешим, али мислим да је највећи скуп који је организовала Србија у периоду иза нас, након Самита несврстаних.

 Такође, када говоримо о дипломатским активностима, треба свакако истаћи и две велике дипломатске победе Србије у претходном временском периоду. Најпре, онемогућено је чланство Косова у УНЕСКО, пре свега, јединственом дипломатском активношћу државног врха и председника државе, председника Владе Републике Србије, вас као потпредседника Владе Републике Србије и министра спољних послова, уз подршку наших традиционалних партнера и традиционалних пријатеља, ми смо успели да заштитимо нашу културну и историјску баштину и успели смо да заштитимо наше манастире на простору Косова и Метохије.

 Друга дипломатска победа, наравно не друга по важности и значају, већ по неком редоследу, дакле, друга дипломатска победа јесте свакако неусвајање резолуције на седници Савета безбедности УН, опет захваљујући, пре свега, дипломатској активности, јединственој политици државног врха, уз подршку традиционалних пријатеља, земаља, који су нам традиционални пријатељи. Ми смо успели да одбранимо наше националне и државне интересе, успели смо да покажемо да правда и истина јесу на нашој страни и да нам у овом тренутку, када говоримо о нашем региону, нису потребне некакве резолуције и документи који ће продубљивати некакве нове поделе и нове сукобе.

 Србија је, када говоримо о регионалној политици, врло јасно показала шта жели. Жели мир, безбедност, стабилност, добросуседске односе, сарадњу. Жели да сва отворена питања, уколико има отворених питања, решава кроз дијалог, кроз разговор, јер то је једини начин да се дође до компромисних и правичних решења која увек јесу прихватљива за обе стране.

 Једнострани потези никада ништа добро нису донели. Не желим да се враћам, пре неколико месеци имали смо такав вид једностраног потеза и он свакако ништа добро не би донео да се није разговарало о отвореном питању које је тада постојало.

 У 2015. години, управо захваљујући дипломатским активностима државног врха, желим да истакнем још један догађај који сматрам да има изузетну важност и значај, а то је Самит Кине и шеснаест земаља Централне и Источне Европе, догађај од изузетне важности и значаја за Србију.

 Дакле, ми сматрамо, Посланички клуб СПС сматра да је Србија на међународном плану у 2015. години остварила изузетне резултате и да је 2015. година на међународном плану била веома успешна за Србију.

 Подсетићу, односно поновићу, ојачан је и оснажен међународни углед, међународни положај Србије. О Србији се данас лепо и позитивно говори и Србију данас сви сагледавају као стабилног, сигурног и поузданог партнера.

 Србија је на добром и сигурном европском путу. Србија има своје место у ЕУ и биће део породице европских народа, али Србија ће наставити да гради своје пријатељске односе и са Русијом и са Кином и са САД и за такву политику, поштовани потпредседниче и ви, Министарство спољних послова и Влада Републике Србије, наравно, имате подршку Посланичког клуба СПС.

 Као што сам рекао, када је реч о законским предлозима који су данас на дневном реду, а долазе управо из вашег министарства, Министарства спољних послова, односно Министарство спољних послова је предлагач, циљ закона је јачање међународног угледа Републике Србије.

 Најпре, неколико речи о Предлогу закона о међународним мерама ограничавања. Реч је, пре свега о, као што сте и ви у уводном излагању рекли, потреби усаглашавања нашег законодавства са међународним правом, али реч је и о обавези која проистиче из чланства Србије у међународним организацијама. Србија је један од иницијатора, један од оснивача и пуноправан члан Организације уједуњених нација и наравно да има обавезу усвајања једног оваквог акта.

 Међународне мере ограничавања се уводе на основу Резолуције Савета безбедности УН и имају један јасан циљ, а то је очување међународног мира, стабилности и безбедности. И, мислим да тај циљ ни за кога, али, апсолутно, ни за кога у овој сали није споран и не доводи се у питање.

 Увођење међународних мера ограничавања представљају међународни одговор, уколико се процени да нека од земаља или држава која је чланица УН угрожава мир и безбедност, а које не подразумевају и ви сте то врло прецизно и јасно рекли, употребу војне силе.

 Дакле, усвајање закона јесте предвиђено Националним планом за усвајање правних тековина ЕУ. Као што је колега малочас рекао, постоје два модела, ЕУ предвиђа два типа или два модела или два типа мера ограничавања, мере које усваја Савет безбедности УН и аутономне мере ограничавања које доноси Савет ЕУ.

 Дакле, усвајањем овог законског предлога, тачно је, ми са успехом реализујемо још једну у низу обавеза на путу европских интеграција, а тиче се конкретно Поглавља 31 – Спољна, безбедносна и одбрамбена политика и у потпуности ће, када говоримо о законодавном оквиру у Србији, бити успостављен правни оквир за примену међународних мера ограничавања.

 Што се тиче другог законског предлога, не другог по значају, већ по редоследу, Предлог закона о потврђивању Споразума између Владе Републике Србије и Владе Републике Либана о укидању виза за носиоце дипломатских, специјалних и службених пасоша, ви сте у уводном излагању рекли шта предвиђа овај споразум, укидање виза за носиоце дипломатских, службених и специјалних пасоша, а опет у складу са Бечким конвенцијама о дипломатским и конзуларним односима. Споразум представља спремност да се унапреде билатерални односи две земље.

 Желим да кажем да ћемо са великим задовољством подржати овај законски предлог, а пре свега, имајући на уму политички однос. Дакле, дипломатски односи између две земље, конкретно, између Либана и Србије мислим да датирају, негде, од 1946. године. Они су данас стабилни, сигурни, добри, без отворених питања и постоји потреба за унапређењем.

 Оно што је за нас веома важно, Либан није признао независност Косова и Метохије. Либан је заузео принципијелан став на Конференцији УНЕСКО-а, и подржао принципијелан став Србије, који јесте у складу са међународним правом, са резолуцијама Савета безбедности УН, и гласао против чланства Косова у УНЕСКО. То је разлог за још веће позитивно расположење да подржимо овај законски предлог.

 С друге стране, када говоримо о питању које је важно конкретно за Либан, мислим на блискоисточну кризу, ту опет Србија има један принципијелан став подршке изналажења мирног, дугорочног и трајног решења.

 Оно што, такође, треба сагледати када говоримо о овом законском предлогу јесу и економски односи који нису занемарљиви. Ми имамо овде неке податке из 2012. и 2013. године, и треба радити у наредном временском периоду на унапређењу и економских односа. Рецимо, у 2012. години наш извоз је износи, негде, око 11.449 милиона евра, а увоз 664.000 евра. У првих шест месеци 2013. године, извоз је износио 3.642.000 долара, а увоз 303.000 долара. Дакле, има простора, имајући на уму ове показатеље и податке, и треба у наредном временском периоду размишљати и о унапређењу економске сарадње.

 Што се тиче трећег по реду законског предлога о којем се данас води расправа, а то је Предлог закона о потврђивању Европске оквирне конвенције о прекограничној сарадњи између територијалних заједница или власти, дакле, ви сте рекли да је она сачињена, и поменули сте у уводном излагању, у Мадриду, 21. маја 1980. године, и одатле назив Мадридска конвенција, да је настала, наравно, под окриљем Савета Европе, да је на снагу ступила 22. децембра 1981. године, да је до сада потписала 41 држава, а да је ратификовало 38 држава.

 Врло прецизно и јасно сте говорили о циљевима који се желе постићи усвајањем конвенције. Они за нас јесу у потпуности прихватљиви, наравно, и ми их подржавамо. Нагласио бих да је додатним протоколима омогућена и сарадња између држава које се територијално не граниче, што опет повећава простор за сарадњу.

 Конвенцијом су предвиђена, као што сте рекли, два модела споразума за остваривање сарадње. Први је модел међудржавног споразума, према којем унапређење међуграничне сарадње спада искључиво у надлежност држава. За тај модел се определила Србија, али поред Србије, за тај модел определили су се и Италија, Шпанија, Словачка, Грузија, Азербејџан. На тај начин, држава је једини носилац међународног правног субјективитета.

 Србија је, ви сте и о томе говорили, чланица Савета Европе од 2003. године, и од тада је приступила бројним конвенцијама Савета Европе, а у циљу усклађивања свог правног поретка са стандардима Савета Европе. Ратификовањем ове мадридске конвенције Србија ће бити још ближе достизању постављених стандарда и испуњавању оних статутарних обавеза, што ће допринети у наредном периоду престанку постпријемног мониторинга, а то ће значити достизање пуних стандарда.

 Ратификовањем, такозване, Мадридске конвенције ми смо убеђени да Србија даље унапређује своје стандарде у складу са европском и светском праксом, што ће у наредном периоду, верујемо у пуном капацитету, сврстати Србију у ред модерних, развијених европских држава.

 Наравно, још једном, на самом крају, у дану за гласање Посланички клуб СПС подржаће сва три законска предлога. Захваљујем. (Аплауз.)

 ПРЕДСЕДАВАЈУЋИ: Захваљујем, господину Ђорђу Милићевићу, шефу Посланичке групе СПС.

 Реч има народни посланик Мира Петровић, овлашћени представник посланичке групе.

 Изволите, госпођо Петровић.

 МИРА ПЕТРОВИЋ: Хвала. Поштовани председавајући, уважени министре са сарадницима, колеге и колегинице, ја ћу само кратко, у име Посланичке групе ПУПС, да потврдим да ћемо ми у дану за гласање гласати за овај сет закона који се налази пред нама.

 Наравно, моје је задовољство и наше посланичке групе што су и сви представници посланичких група данас имали сличан став. Сви су подржали ова три закона. Види се да су их радили професионалци, да су врло јасни, врло прецизни. Знамо да је то и био приоритет нашег националног програма за интеграцију Републике Србије и добро је да у том смеру и радимо. Овај закон ће бити врло транспарентан, као што се из њега види. Водиће се евиденције и правних и физичких лица, достављаће се подаци на захтеве међународних организација. Те рестриктивне мере, нажалост, имали смо искуства и сви да осетимо у једном периоду. Да ли су биле добре тада или не, показаће историја. Оставићемо за то да још мало прође времена.

 У сваком случају, кренули смо пут тих европских интеграција. Ово је нешто што смо морали да испунимо. Овај закон, а нарочито закон о тим међународним мерама ограничења, биће врло важан и за нашу наменску индустрију, за евиденцију извоза наоружања. Тако да ће, Посланичка група ПУПС, у дану за гласање, подржати сва три закона. (Аплауз.)

 ПРЕДСЕДАВАЈУЋИ: Захваљујем, госпођо Петровић.

 Реч има народни посланик проф. др Александра Томић, овлашћени представник СНС

 Изволите, госпођо Томић..

 АЛЕКСАНДРА ТОМИЋ: Захваљујем, председавајући.

 Уважени господине Бечићу, господине Дачићу, колеге посланици, пре него што почнем да говорим о законским предлозима, рекла бих прво да мислим да је данашња седница у ствари крунисање једног мукотрпног рада када је у питању и спољна политика Србије, али и рад Владе Србије. Оно што можда многи не знају, Мадридска конвенција, која је повезана практично са прекограничном сарадњом, јесте обавеза Србије још од тренутка када је Србија постала чланица Савета Европе.

 Али, оно што сигурно јавност не зна, то је да много тога зависи од појединаца, поготово када је у питању спољна политика и оно о чему треба данас говорити и недвосмислено рећи свим грађанима Србије да је делегација парламента Србије и делегација Одбора за спољне послове, која је учествовала у раду Савета Европе на претходном заседању, када је говорила о Извештају о стању људских права на Косову и када је у Савету Европе, то значи, у пленуму било изјашњавање о резолуцији о Косову и Метохији треба рећи да је постигнут велики успех, и борба која се водила унутар самог Савета Европе била је мукотрпна.

 Ако вам кажем да је од свих албанских амандмана резултат гласања био 51 према 50 (51:50) да се одбију албански амандмани, онда не треба ништа више да говорим о томе колики је значај тога да је резолуција која је усвојена о Косову и Метохији, а на основу Извештаја о стању људских права, добила у пленуму 53 гласа, а 50 који су били против те резолуције.

 То значи, говорим о томе да су наши представници и председник Одбора за спољне послове Александра Ђуровић имали један тежак посао, као што сте и ви имали тежак посао када је у питању био и УНЕСКО и Резолуција о Сребреници, да се изборимо заиста за очување националних интереса Републике Србије, али и да се изборимо са тим да наше обавезе морамо да извршимо.

 Када је у питању Мадридска конвенција, која је на снази од 1981. године, а која говори о прекограничној сарадњи, добро је што смо изабрали модел који подразумева државни суверенитет, јер је Србија имала прилике 2000. године, кроз локалне самоуправе, да доста сарађује на пројектима прекограничне сарадње и са Бугарском, и са Румунијом, и са Мађарском, и са Босном и Херцеговином, али без подршке државе и практично Републике Србије ниједна локална самоуправа то није у стању да уради. Зашто? Зато што се увек кроз те пројекте прекограничне сарадње тражи учешће у буџету пројекта од 15%. Шта то показује? Локалне самоуправе нису увек способне да се носе са условима конкурса. То су мање карактеристике када говоримо о условима конкурса и блажи услови када је прекогранична сарадња, него када су конкурси искључиво ЕУ. Код пројеката прекограничне сарадње имате учешће две државе чланице, а код чланица ЕУ када су у питању европски пројекти имате минимум три, плус, нормално, подршка три чланице ЕУ.

 Треба рећи да је овакав модел који је изабран и кроз ратификацију уопште и усвајање овог закона о потврђивању Европске оквирне конвенције о прекограничној сарадњи између територијалних заједница и власти јако добар и заиста га треба подржати. Треба рећи да је до 2012. године претходна власт углавном форсирала пројекте прекограничне сарадње који су се односили искључиво на Војводину. То су овде наше колеге из Новог Пазара, такође, рекле. Усвајањем оваквог предлога нацрта дају се једнаке шансе свим пограничним локалним самоуправама да се заиста развију у свим сегментима и када је област тог регионалног развоја у питању, то значи, привредних активности, и када је у питању туризам, и трговина, и култура, и онај део који се односи на заштиту животне средине, али и на област управљања ванредним ситуацијама, јер смо видели да под утицајем климатских промена ниједан проблем не може сама држава да решава, већ је за то потребна регионална сарадња, па и подршка ЕУ, када смо имали питање поплава у Србији 2014. године.

 Да се не бих понављала, као и моје колеге, рећи ћу само да оно што смо приметили када је у питању уопште овај предлог, то значи, ратификација Мадридске конвенције, треба рећи још да пројекти који су финансирани од стране саме ЕУ, а дају подршку пројектима прекограничне сарадње, за сада док је Србија у оваквом статусу преговора, у тренутку када будемо на прагу уласка у ЕУ, чак годину дана пре тога, постоји могућност отварања, такозваних, структурних фондова, из којих, једноставно, Србија може да повуче одређена бесповратна средства, али и средства која представљају кредитне линије са веома, веома повољним условима. Та средства, у ствари, треба да служе за развој инфраструктуре управо на тим пограничним општинама и треба да служе управо томе да појачају регионалну сарадњу.

 Наравно, свега овога не би било да не постоји заиста једна стабилна спољна политика, политика која је усмерена ка миру и где су Исток и Запад сада препознали, практично, да је Србија подручје и држава у којој имају једног равноправног партнера када је у питању залагање за мир и безбедност, како у региону тако и у ЕУ, а богами и у свету. Имали сте прилике када су у питању резолуције о Сребреници и УНЕСКО да видите да постоји у свету много пријатеља, негде је тај однос био доста успаван, и доласком на чело СНС и господина Вучића, у сарадњи са вама, господине Дачићу, једном одговорном политиком, уз све препреке на које сте наилазили, успоставио се такав систем функционисања у држави да смо заиста признати по вођењу спољне политике од свих партнера у свету као озбиљни и одговорни, што ствара услове за отварање многих пројеката, када је у питању прекогранична сарадња.

 Тај наш пут према Европи, који практично показује наше стратешко опредељење, али и онај део који се односи да нашим историјским пријатељима никада нећемо окренути леђа, показује суштински да ми никада не радимо тајно, него свима и свим партнерима у свету кажемо оно што мислимо, па тако и кроз закон који се односи на ратификацију Споразума где укидамо визе за носиоце дипломатских, специјалних, службених пасоша за Владу Републике Либан. Одајемо признање за подршку коју су нам дали, али треба рећи, као један податак, да је Либан издао до сада око 2,500 хиљаде оваквих пасоша који су ван граница државе и показује опредељење ове државе да жели да сарађује са Србијом по различитим питањима.

 Овај предлог закона се састоји само од три члана, али они показују, поред тога да се укидају визе, да овај закон треба да ступи на снагу осам дана од дана доношења у Народној скупштини Србије и показује нашу спремност да је ово држава са којом, као и све друге којима смо укинули ове могућност, показује добар однос.

 Када говоримо о закону, који је најинтересантнији, о међународним мерама ограничења, треба рећи да је ваше министарство 30. јула било на седници Одбора за спољне послове и имало је прилике да нам образложи овај предлог законског решења. Закон је дошао у скупштинску процедуру 15. јула. Није ишао по хитном поступку, али оно што показује јесте да он даје једну процедуру увођења и примене и укидања међународних мера ограничења које представљају обавезу Републике Србије. Имамо тако Резолуцију УН према члану 25. Имамо обавезе које се у виду процеса врше у оквиру Поглавља 31. Имамо јачање позиције Србије и када су у питању мере ограничења, поготово када говоримо о трговини, односно извозу оружја, али и када говоримо о делу који се односи на кретање одређених лица, као и располагање имовином одређених лица која раде на томе да урушавају мир и безбедност, не само у свету, него и у одређеним регионима. Србија постаје саставни део света, када је у питању ова област и спроводи те одређене законе. Као што сте добро рекли, то је један lex specialis (лекс специјалис) који се односи и на Кривични закон за оне који се огреше. Предвиђене мере су од три месеца до три године, а када је то са намером урађено иду казне и до осам година затвора.

 Хоћу да кажем да је добро што овакав закон доносимо, јер он показује залагање Србије за мир и безбедност у свету и показује да постоје одређене међународне обавезе по којима треба да спроводимо те међународне мере, то је, поред Резолуције Савета Безбедности УН, када је у питању Глава VII Повеље, одлука Организације за европску безбедност и сарадњу.

 То су одлуке многих међународних организација где је Србија или члан или има изјаву по којој треба да буде у складу са спољнополитичким приоритетима, али има одређене мере ограничења, које Република Србија уводи по другим основама и оно што је врло битно то је да ће се овим законом омогућити вођење Евиденције и биће обавеза наша, вођење Евиденције, која иначе постоји већ на веб страници Уједињених нација, и ту дајемо и себи једну обавезу којом треба да сарађујемо са Комитетом Савета безбедности, поготово када су у питању особе које крше овакав закон.

 Све у свему, ово је само један део онога што смо ми имали прилике да чујемо када је у питању спољна политика и мислим да је овај део закона суштински један предуслов за велико поверење наших пријатеља у свету, Европској унији, али и у региону, али треба рећи да када су у питању одређене конференције као што је био Савет министара ОЕБСа, као што је био део који се односио на заједничку конференцију са Народном Републиком Кином, а односило се на земље Средње Европе, па и Југоисточне Европе, недвосмислено, онда се у ствари ту показује како вас неко поштује у свету. Суштински, економија излази као последица добро вођене спољне политике и као једно признање за спроведене економске реформе, а ја бих рекла, и одређене реформе које су сигурно у оквиру спољне политике.

 Када то кажемо, онда сигурно за то има пуно разлога, поготово када не говоримо само о међународним организацијама које дотичу економију. То значи, као што су ММФ, Светска банка и Међународна организација Уједињених нација, која кроз своје комитете као и Савет Европе, кроз своје комитете, једноставно, дају ту оцену. Та честитања која заиста долазе, као што је било и нашим представницима у Свету Европе, када смо имали питање Резолуције о Косову и Метохији, онда то показује суштински да ова влада, која је заиста до сада постигла историјски успех када је у питању спољна политика, даје један велики значај томе да смо на путу који доноси резултате. Ти резултати, треба стално говорити о њима, заиста су резултати који дају будућност и нашој деци, али и Србији, да заиста остане на путу развоја.

 У дану за гласање Српска напредна странка ће овај сет закона прихватити и гласаће о њима. Хвала. (Аплауз.)

 ПРЕДСЕДАВАЈУЋИ: Захваљујем, госпођо Томић.

 Реч има народни посланик Александар Сенић.

 Изволите, господине Сенићу.

 АЛЕКСАНДАР СЕНИЋ: Захваљујем господине председавајући.

 Као што је већ овлашћени представник наше посланичке групе Социјалдемократске странка – Заједно за Србију, Зелени Србију, рекао, наша посланичка група ће у дану за гласање подржати сва три законска предлога.

 Али, остаје једна нејасноћа, па молим господина министра да ми одговори, пошто ми није најјасније – зашто се овај закон не односи и на поступак спровођења међународних мера ограничавања које Република Србија уводи, примењује или укида на основу правних аката Европске уније?

 Дакле, тамо где су Разлози за доношење закона пише**:** „Доношењем овог закона Република Србија ће испунити једну од обавеза из Преговарачког поглавља 31 – Спољна, безбедносна и одбрамбена политика, чиме ће у потпуности бити успостављен правни оквир за примену међународних мера ограничавања.“

 То је у реду, дакле, ми подржавамо то, желимо да се наше законодавство усагласи са правним тековинама Европске уније. Имали смо Извештај Европске комисије за 2015. годину, где је наглашено да је неопходно да донесемо управо овај закон, који је већ тада био у скупштинској процедури. Све је то у реду, али ме збуњује члан 1, где не пише да се то односи на правне акте Европске уније.

 Дакле, пише – да се односи на правне акте који су донети од стране Савета безбедности Уједињених нација, што је сасвим у реду. Организације за европску безбедност и сарадњу, што је наравно у реду, као и правних аката других међународних организација који обавезују Републику Србију. Правни акти Европске уније не обавезују Републику Србију, јер Република Србија није чланица Европске уније.

 Дакле, да би правни акти Европске уније или Европске комисије, Европског савета обавезивали Републику Србију, ми претходно морамо да променимо Устав. Пошто овде није наведено да ће се ове мере ограничавања односити и на правне акте Европске уније, питам се како се ми то усклађујемо са правним тековинама Европске уније, а закон који доносимо се не односи на усклађивање са правним актима Европске уније? Врло просто питање.

 Да вам кажем, ми смо дали амандман који предвиђа да се убаци и то да се усклађивање врши са правним актима Европске уније и сматрамо да је ово ненамеран пропуст, који ћете прихватањем нашег амандмана исправити.

 Такође, тамо где су Разлози за доношење закона, тачка 5) каже**:** „Нацрт је припремљен у складу са Националним програмом за интеграцију Републике Србије у Европску унију, усвајање правних тековина Европске уније ( у поглављу...). Усвајање овог закона дефинисано је као приоритет у Националном програму за интеграцију Републике Србије у Европску унију.“ То подржавамо и то је апсолутно тачно и неопходно, али опет се враћам на питање које сам већ два пута поставио. Дакле, зашто се овим законом не прописује и поступак спровођења међународних мера ограничавања на основу правних акта донетих од стране Европске уније?

 Молим вас да ми не одговарате да сам за то да Србија уведе санкције Русији, јер нисам! Дакле, наша политичка странка, наша странка се јасно определила да је против увођења санкција Русији. Ми сматрамо да у овом тренутку то Србија себи не може да дозволи, да наша економија није довољно јака да може да се одрекне тако великог тржишта и ово ограничавање које има или које би требало да преузме Србија када је у питању усклађивање са спољном политиком Европске уније не односи се само на Русију.

 Пошто смо у Извештају Европске комисије за 2015. годину видели да се наша земља није усагласила са директивама и ставовима Европске комисије када су у питању рестриктивне мере према Молдавији, можда можете сада да нам одговорите који су били разлози? Дакле, за Русију су сасвим јасни непобитни разлози, ми их подржавамо, Србија не треба да уведе санкције Русији, али зашто се Србија није усагласила са рестриктивним мерама Европске комисије и Европског савета када је у питању Молдавија? То је друго питање.

 Волео бих да ми одговорите на ова два питања. Захваљујем.

 ПРЕДСЕДАВАЈУЋИ: Захваљујем, господине Сенићу.

 Реч има народни посланик Борислав Стефановић. Није у сали.

 Народна посланица Стефана Миладиновић.

 Изволите, госпођо Миладиновић.

 СТЕФАНА МИЛАДИНОВИЋ. Хвала вам, председавајући.

 Уважени министре, сарадници из Министарства, колеге народни посланици, ја ћу у неколико минута да се осврнем на сва три предлога закона који су данас на дневном реду, а који јесу прилог јачању угледа Републике Србије у међународној заједници.

 О овоме је било речи, у правном систему Републике Србије не постоји општи правни акт којим се уређују питања и увођења и спровођења и укидања, али и надзора међународних рестриктивних мера. До сада смо ове мере спроводили на основу одлука Уједињених нација, на основу одлука међународних судова и на основу других међународних организација, чији смо члан као држава.

 Иако нас чланство у УН, Организацији за европску безбедносну сарадњу, као и у другим међународним организацијама не обавезује на директно доношење овог општег правног акта који би на свеобухватан начин регулисао ову област, усвајање овог закона верујем да ће убрзати процес примене међународних мера, ограничавања и значајно унапредити капацитете државе у испуњавању ових међународних обавеза.

 Други, рекла бих, још важнији, разлог за доношење овог закона лежи у чињеници да стандарди ЕУ захтевају да се током преговора у Поглављу 31 усвоји закон о међународним рестриктивним мерама, као и одговарајући подзаконски акти за спровођење ових мера.

 Европска унија примењује два типа ограничења, мере усвојене од стране Савета безбедности УН, које чланице ЕУ примењују директно, и аутономне мере ограничавања које се уводе на основу члана 215. Уговора о функционисању ЕУ, које државе чланице директно примењују.

 Усвајање овог закона о међународним рестриктивним мерама и са тог аспекта треба да представља и надоградњу и допуну постојећих и законодавних и административних оквира за спровођење рестриктивних мера.

 Сам предмет овог закона јесте прописивање и поступака за увођење, спровођење, укидање, али и надзор над применом међународних рестриктивних мера које ће Република Србија у будућности спроводити.

 Пракса и стандарди УН, ЕУ, као и држава у окружењу прописују и вредности које се штите рестриктивним мерама, односно циљ увођења мера, као што су очување и успостављање међународног мира и безбедности, поштовање људских права и основа слобода, развој и јачање демократије, као и други циљеви у складу са међународним правом. И управо у члану 2. Предлога закона у складу са наведеном праксом јесу дефинисани циљеви увођењем међународних мера ограничавања.

 Осим одлука међународних организација, чије спровођење произилази из чланства Републике Србије у њима или остварења спољнополитичких приоритета, у закону се прописује могућност спровођења одлука и других субјеката, као и спровођење санкција по неком другом основу које је у складу са међународним правом, а на основу праксе држава у окружењу. То значи да ће овај закон дати шире могућности за примену међународних рестриктивних мера, не само када је у обавези Република Србија, да их спроводи по основу чланства, већ и када се оцени да је то са становишта наше државе опортуно интересима.

 Сходно законодавној пракси у Републици Србији и анализираним стандардима у овој области можемо рећи да овај закон по својој структури свеобухватно регулише ово питање и сигурно ће допринети ефикасној примени ових мера.

 Имајући све то у виду сматрамо да ће усвајање овог закона о међународним рестриктивним мерама бити изузетно значајно, посебно имајући у виду планове Републике Србије да преговоре о свим поглављима заврши и затвори до 2018. године.

 Пред нама је још један билатерални Споразум о укидању виза за носиоце дипломатских специјалних и службених пасоша које треба да ратификујемо. Овај споразум сте потписали ви прошле године, у Бејруту, са вашим колегом министром иностраних послова Либана. Свакако да овај споразум јесте и жеља и спремност две стране за даљи развој билатералних односа, који су, имали смо прилике да чујемо данас, изузетно добри, заправо стабилни, без отворених питања.

 Србија је чланица Савета Европе од 2003. године и од тада смо приступили бројним, заправо, ратификовали смо бројне конвенције. Ову конвенцију, Европска конвенција о прекограничној сарадњи између територијалних заједница или власти, позната као Мадридска конвенција, ратификовало је 38 држава чланица Савета Европе и сматрам да ћемо у Дану за гласање једногласно усвојити ову резолуцију.

 Циљ конвенције је подстицање сарадње локалних и регионалних власти држава потписница путем закључивања споразума. То значи, Мадридска конвенција огледа се у пружању могућности за склапање типских уговора који регионалним и локалним актерима дају адекватну основу за дугорочно планирање сарадње из оквира своје надлежности са партнерима у суседним државама. Тиме ћемо омогућити директну сарадњу пограничних јединица уз поштовање територијалног суверенитета земаља пограничне области.

 До сада је Србија била у могућности да користи инструменте прекограничне сарадње на бази ад хок (ad hoc) пројеката у оквиру програма прекограничне сарадње ЕУ у оквиру друге компоненте инструмената претприступне помоћи. Ови програми јесу корисни, али би развојни ефекат био видљивији и брже остварљив уколико би локалне заједнице имале на располагању инструменте који су одређени овом конвенцијом.

 Ратификацијом овог документа допринећемо унапређењу прекограничне сарадње пограничних региона и локалних самоуправа у Србији са партнерима из суседних држава, нарочито, чланица ЕУ.

 Уз честитке вама и Министарству спољних послова на свим постигнутим резултатима у претходној години, ја ћу још једном поновити оно што је мој уважени колега рекао, овлашћени представник посланичке групе, СПС ће гласати за сва три предлога закона. Хвала.(Аплауз.)

 ПРЕДСЕДАВАЈУЋИ: Захваљујем, госпођи Миладиновић.

 Реч има народна посланица Наташа Вучковић.

 Није у сали.

 Народна посланица Марија Обрадовић.

 Изволите, госпођо Обрадовић.

 МАРИЈА ОБРАДОВИЋ: Хвала, господине Бечићу.

 Уважени министре Дачићу са сарадницима, даме и господо колеге посланици, закони који се данас налазе пред нама заиста су део и наших међународних обавеза када је у питању дипломатија и део наших обавеза када се тиче формирања обавеза законског оквира по којем ћемо поступати у наредном периоду, односно како бисмо прецизирали оно што смо урадили до сада.

 До сада су извесне мере ограничења, када говоримо о Закону о међународним мерама ограничавања, углавном смо то радили на основу одлуке Владе Републике Србије и кретали смо се у тим оквирима. Сада је заиста неопходно, а и у оквиру наших обавеза и акционих планова за различита преговарачка поглавља, овде се спомиње Поглавље 31 – Спољна безбедносна и одбрамбена политика, и то је наша обавеза, дакле, да се ускладимо и будемо део тих токова, понашамо се и дипломатски и државнички онако како то прописују наше државничке обавезе као будуће чланице ЕУ.

 Овим заиста регулишемо ту процедуру коју ћемо увести и примењивати, и укидати међународне мере ограничавања. То је наша обавеза и као чланице УН и као чланице неких других међународних организација попут ОЕБС-а, али тиме нас обавезују и различити међународни уговори и споразуми које смо потписали и којима су одређени наши односи са другим чланицама.

 Овим законом су обавезана и сва правна и сва физичка лица, која су то јурисдикцијом наше државе, и оно што јесте веома важно је да ћемо ми овим законом ојачати и позицију Републике Србије у области извозне контроле наоружања.

 Када говоримо о овим мерама које могу бити спроведене, мере ограничавања, оне заиста могу бити различите. Обухватају или комплетан прекид дипломатских односа или одређени степен њиховог снижавања. Могу бити прекинуте и економске везе, прекид саобраћаја или неких других средстава комуникације и, оно што сам већ рекла, може бити забрана трговине оружјем или ограничавање кретања одређених лица или привремено ограничавање располагања имовином и неке друге сличне мере.

 Јесте да ћемо овим направити законски оквир и јесте да ћемо се, заиста, као што пише и у овом предлогу закона, придружити групи земаља које на овај начин желе да успоставе и очувају међународни мир и безбедност, поштовање међународног хуманитарног права, људских права и основних слобода и извршавање неких других међународних обавеза, али, сигурна сам да ће се сложити са мном људи који се озбиљно баве дипломатијом, да често оно што пише на папиру може да буде у пракси тумачено на различите начине и управо разлика у тумачењима онога што пише на папиру доводи до одређених сукоба, пре свега, дипломатских, а након тога и много озбиљнијих.

 Веома је важно да будемо свесни приоритети наше спољне политике, на који начин ћемо спроводити, колико ћемо се озбиљно, децидно држати онога што је прописано.

 Као чланица наше делегације у Скупштини Савета Европе у Стразбуру често сам сведок различитих тумачења, рекла бих, и лицемерног понашања и посланика, управо, земаља које су стубови ЕУ. Знате, Парламентарна скупштина Савета Европе је једно седиште где се негују људска права и где би требало да она буду испоштована у оном максималном капацитету и где не постоје земље првог и другог реда, посланици првог и другог реда, гласови групе посланика који важе више или мање.

 На папиру то све тако и јесте и када израчуна скупштински бројач гласова, али вам морам рећи да се велика дипломатска борба води свакодневно. То чине и представници Министарства спољних послова у Србији, чине сви наши дипломатски изасланици, чине представници парламентарне дипломатије.

 Ми имамо неколико врло важних делегација у скупштини Србије и заиста смо свакодневно у комуникацији са министром спољних послова Дачићем, са представницима наше владе, са људима који су на челу различитих сектора у Министарству спољних послова и то је веома важно. Треба рећи грађанима да, дакле, парламентарна дипломатија, односно посланици који су најчешће осуђивани што доста путују, троше извесне количине новца, а то је све заиста само један новински натпис, нема истине иза тога, парламентарна дипломатија је веома, веома важна.

 Често можете чути да посланици немају обавезу да гласају у међународним институцијама, то је правило у свету, немају обавезу да гласају онако како то прописује њихово министарство спољних послова, јер то је правило независности посланика да, дакле, у некој међународној институцији гласа по свом мишљењу, по свом уверењу. Али, морам вам рећи да се ретко разликују наши ставови. Врло блиско сарађујемо, на истом смо путу, имамо исте смернице. Оно што можемо једни или други, у различитим међународним институцијама, добити као сугестију и када разменимо искуства, видимо куда иду одређени токови у међународним институцијама, опет на крају пронађемо заједничко решење.

 Због чега је важна ова сарадња, о којој стално говорим? Управо, зато што међународне мере ограничавања буду резултат неког договора. Свесни смо санкција које су уведене Русији, а ја, као чланица делегације у Скупштини Савета Европе, видим колика је штета због чега представници Русије нису у Скупштини Савета Европе. Најлакше је некоме забранити да не буде ту и да не чујете његов глас, али, верујте, већ после неколико, ми на свака три месеца имамо редовна заседања у Скупштини Савета Европе, већ после првог заседања, где се Руси нису појавили, видели смо колико је тешко доносити одлуке без тако кључног чиниоца, колико су се пореметили многи други процеси и односи у Скупштини Савета Европе и колико је отежан рад.

 То ће вам посведочити, додуше, у приватним, неформалним разговорима, и посланици највиших сила, које су, заправо, и тражиле увођење санкција Русији. Јако је тешко функционисати. Није добро да у међународним организацијама, где су заправо представљене, не политичке странке, међународне организације, посланици у међународним организацијама су глас грађана који долазе из тих држава, због тога је и незгодно и када се посланици у међународним организацијама изјашњавају у име својих странака, а не у име државе из које долазе.

 Наравно да је јако тешко сугерисати како ће одређени посланик да гласа, али треба имати на уму да ми у иностранству, заиста, представљамо државу из које долазимо и да треба заступати интересе државе. Многе, многе колеге из земаља ЕУ инсистирају и врше притисак на чланове српске делегације, јер знају да имамо неформалне контакте са посланицима Руске Федерације, инсистирају да успоставимо контакте, да пробамо да се поново Руси врате у међународне токове, у Савет Европе, јер је неопходно да радимо заједно. Не можемо чути глас грађана Руске Федерације и не знамо шта они заиста мисле, неопходно је да радимо заједно.

 Српска дипломатија је направила, односно дипломатија Републике Србије, велики успех у претходном периоду, од 2012. године сам у парламентарној дипломатији, пре свега, на почетку у Интерпарламентарној унији, а сада у Скупштини Савета Европе, све наше делегације су у последње три, сада већ четири године направиле значајне помаке, у свим међународним организацијама се води евиденција колико је ко активан, колико учествује у раду комитета, на пленумима, у доношењу различитих резолуција, одлука током дискусија и морам вам рећи да је свуд значајно померена позиција Србије набоље.

 Ми смо у Скупштини Савета Европе после три године на седмом месту по активности, од 47 земља које су чланице Скупштине Савета Европе, а некада смо били на зачељу те листе. Дакле, то говори и о активности посланика, али пре свега и о уској сарадњи са Министарством спољних послова. Слично је и у Интерпарламентарној унији. Желим да говорим и о успесима које појединачно посланици, чланови наше делегације, остварују тим што буду бирани за важна места на којима се доносе кључне одлуке у тим међународним институцијама, што говори да одају признање и нашој држави из које долазимо, а и о том посланику лично који буде кандидован за ту позицију.

 Овог пута сам се, министре Дачићу, више окренула ка посланицима у дипломатији, али слично важи, заиста, и за представнике вашег министарства широм света, где одлазимо ми као чланови делегације Скупштине Србије. Не бих упутила негативну критику, више апел амбасадорима и нашем дипломатском особљу, да, рецимо, за неки степен подигну свој ниво активности и да буду још посвећенији послу него што су били до сада. Мислим да у претходном периоду амбасаде нису биле довољно јако везане за Министарство спољних послова, у смислу сталних консултација и контаката.

 То је заиста и постојало, у техничком смислу, суштински се показала ваша лична активност, министре Дачићу, током борбе за пријем Косова у УНЕСКО, односно наше борбе да они не буду примљени. Сигурно ће те се сложити да и то колико сте и ви уложили труда говори да амбасадорима и нашем дипломатском особљу треба један снажан подстрек из централе да крену и да буду још активнији. Имамо изузетно образовано, способно, када кажем дипломатско особље, мислим на првом месту на амбасадоре, конзуле, аташее, дакле, људи који се налазе широм Србије (света) и представљају Србију на најбољи могући начин, али да им је врло важно да и ви из Министарства спољних послова стално задајете нове и нове задатке и нове и нове лествице по којима ће они радити.

 И овај закон о међународним мерама ограничавања, као и ове наредне две ратификације закона, не захтевају посебна финансијска средства, то је врло важно када говоримо о српском буџету који треба, негде, да буде увек на првом месту када планирамо, да га имамо у виду када планирамо наше активности. Уводе се одређене евиденције података, које се односе и на државе и на међународне организације, на физичка лица, то је врло важно и формирање тих евиденција када говоримо о међународним мерама ограничавања, али и на начин на који ће се чувати подаци и на начин на који ће се уништавати подаци након одређеног периода, пет година.

 Мадридска конвенција, односно Конвенција којом се детаљније дефинише како ћемо сарађивати између локалних и регионалних власти међу државама потписницама, путем закључивања различитих споразума, дакле, о прекограничној сарадњи, већ су колеге рекле које су то области у којима сарађујемо, дакле**:** и привредна сарадња и регионални развој и урбани и сеоски развој, транспорт, туризам, заштита животне средине, култура, оно што је врло важно, узајамна помоћ у ванредним ситуацијама, има много области на којима треба да сарађујемо. Одлично је што ћемо ратификовати ову конвенцију коју смо, дакле, потписали правовремено, уз достављање ове изјаве, то исто мислим да је веома важно, да смо уз ту изјаву уз коју смо потписали конвенцију потврдили да заиста једино Република Србија има међународноправни капацитет и тиме ћемо избећи она различита тумачења ове конвенције, где међународноправни субјективитет може да има и нека друга територијална јединица државе потписнице, односно то смо прецизирали да је држава једини носилац листе.

 О укидању виза за носиоце дипломатских, специјалних и службених пасоша са Републиком Либан не треба много говорити, то је, мање-више, процедурална ратификација Споразума. По подацима који су мени доступни, око три хиљаде људи из Републике Либан који су носиоци дипломатских, специјалних и службених пасоша моћи ће лакше да функционишу када је сарадња са Србијом и посета Србији у питању, у трајању до 90 дана, и биће изузети, дакле, од прибављања виза и за улазак и за транзит и за боравак на територији наше државе.

 Пошто сам углавном и говорила позитивно, заправо, све време сам говорила позитивно, да не буде неких сумњи, мени је занимљиво да на овој листи пријављених говорника за данас имамо колеге које су против овог сета закона и жао ми је што до сада нисмо могли да чујемо ниједног од њих, имали смо и време за овлашћене известиоце.

 Желела сам да чујем представнике Демократске странке или опозиције због чега су против овог предлога закона. Није ми јасно, да ли су можда против прекограничне сарадње или против омогућавања да представници Либана долазе за службене потребе у Србију или треба затворити врата свима? Или су, можда, против ових увођења санкција, али онда треба објаснити због чега и како?

 Јако ми је занимљиво да, ево, колега Павићевић маше, али, ви нисте из Демократске странке. Још увек, нисте. Да.

 ПРЕДСЕДНИК: Посланице, молим вас, да се вратимо на тему, нисмо до сада коментарисали. Молим вас.

 МАРИЈА ОБРАДОВИЋ: Хвала. Дакле, Српска напредна странка, као што је рекла Александра Томић, овлашћена за ове законе, гласаће за ове предлоге закона. Хвала. (Аплауз.)

 ПРЕДСЕДНИК: Захваљујем.

 Реч има народни посланик Владимир Павићевић. Изволите.

 ВЛАДИМИР ПАВИЋЕВИЋ: Поштоване даме и господо, ја данас нећу говорити о једном утиску да је први потпредседник Владе, господин Дачић, дошао у Народну скупштину у једну врсту, како мени то изгледа, извидничке мисије, госпођо председнице, уочи седнице, у петак, када очекујемо председника Владе, да га пропитамо мало о раду једне лоше владе, како то ја оцењујем. Ал', то неће бити моја тема данас.

 ПРЕДСЕДНИК: Надам се, искрено.

 ВЛАДИМИР ПАВИЋЕВИЋ: Наравно, ја нећу, поштована господо, говорити ни о делимичној неуредности текста у члановима 13, 18. и 24. овога предлога закона, где, господине Дачићу, недостаје негде запета, негде слово, а негде је промашен падеж. Поштована господо, ја мислим да смо се ми договорили овде, још на почетку овог сазива, да је поштовање граматике, правила српског језика наш врхунски интерес и да када долазе законодавни пројекти у Народну скупштину, не сме да буде омашке ни у слову, ни у запети, ни у чему, поштована господо.

 Данас, наравно, нећу говорити ни о ћутању првог потпредседника Владе, министра Дачића, упркос томе, господине Дачићу, што је вама било упућено неколико питања овде. Опозициони посланици су поставили врло конкретна питања …

 ПРЕДСЕДНИК: Посланиче, молим вас, само о тачкама дневног реда, а министру ћемо оставити да се јави кад год буде желео.

 ВЛАДИМИР ПАВИЋЕВИЋ: Ево, данас... Али, ја мало као народни посланик посвећен овом раду овде да мало опоменем министра Дачића, који је наш гост, да је ред да одговори на питања народних посланика.

 ПРЕДСЕДНИК: Хоће, како не, кад завршимо дискусије, него, само, ово због чега смо се састали данас.

 ВЛАДИМИР ПАВИЋЕВИЋ: Ево, ја данас нећу говорити о свему овоме због чега сте ви можда делимично били у праву када сте ме опоменули једном, па други пут, али мислим да је веома важно да поводом овог предлога закона данас говоримо, министре Дачићу, о важности формализовања спољнополитичке оријентације Србије.

 Нисте често гостовали у нашој скупштини у овом сазиву. Моје очекивање је, на пример, било, будући да смо и дипломирали на истом факултету, ја, додуше, мало касније међународне студије, а ви новинарство, ал' моје очекивање је било да ће за време вашег министровања, управљању облашћу спољних послова, спољне политике да се појави овде један документ који ће да се тиче дефинисања у једној стратегији кључних приоритета спољне политике Србије.

 Господине Дачићу, све док немамо формализоване те приоритете, остаје на вама, на председнику Владе, на председнику Републике, да од посете до посете, од интервјуа до интервјуа саопштавате своја некада различита виђења, министре Дачићу, куда наша земља треба да иде када се тиче њене спољне политике! Да не бисмо имали такву врсту конфузије неусаглашених ставова, неусаглашених изјава између председника Владе, председника Републике, министра спољних послова …

 ПРЕДСЕДНИК: Посланиче …

 ВЛАДИМИР ПАВИЋЕВИЋ: То је тема!

 ПРЕДСЕДНИК: Признајте да се нисте спремали за данас.

 ВЛАДИМИР ПАВИЋЕВИЋ: Кад год сте у праву ја признам, али сада нисте.

 ПРЕДСЕДНИК: Ал' мало, признајте, попола, да се сретнемо на пола пута.

 ВЛАДИМИР ПАВИЋЕВИЋ: Имамо и три амандмана. Ево, господин Дачић се већ пријавио.

 ПРЕДСЕДНИК: Није, није се пријавио.

 ВЛАДИМИР ПАВИЋЕВИЋ: То значи, видео је релевантност овог говора.

 ВЛАДИМИР ПАВИЋЕВИЋ: Е, па, сад ћемо да видимо да ли ће да одговори или ће министар Дачић да се брани ћутањем до краја. То не би било примерено било ком министру.

 ПРЕДСЕДНИК: То значи, ништа не знате о закону?

 ВЛАДИМИР ПАВИЋЕВИЋ: Не, идемо даље.

 Дакле, формализовање. Као што сте припремили овај предлог закона, господине Дачићу, на који смо ми поднели три амандмана, ево да чује госпођа Гојковић, на чланове 13, 18. и 24, тако је веома важно, господине Дачићу, да се каже да ли је први, врховни, основни приоритет Србије пуноправно чланство у ЕУ. Не да се то каже негде, а да неко у другом интервјуу релативизује, него да се запише у документу и да је то, поштована господо, и председница Народне скупштине да чује, она управља најважнијом политичком институцијом у нашој држави овде, да се чује и да се зна да је то негде записано и да је обавеза за сваког министра, за сваку министарку, за све људе који делају у име наших институција, у име наше државе.

 Господине Дачићу, није довољно да се овде каже, а то није ни добро, да хоћемо да будемо чланица ЕУ, да ћемо урадити то и то, а онда да се каже – а истовремено ћемо заштитити наше националне интересе. Па, ако је приоритет за нас чланство у ЕУ, министре Дачићу, онда је то наш врховни национални интерес, а не да стално доводимо у сукоб оно што прокламујемо у неком интервјуу или некој посети са оним што се овде заговара када се прича са грађанима и тако даље. Ово је, ја мислим, једна озбиљна замерка.

 Било би ми драго, господине Дачићу, да чујем ваш одговор зашто нема тог формализовања, или, ако планирате то, да чујемо када ће се то појавити. Хвала.

 ПРЕДСЕДНИК: Хвала. Време.

 Реч има народни посланик Маријан Ристичевић. Изволите.

 МАРИЈАН РИСТИЧЕВИЋ: Захваљујем. Даме и господо народни посланици, изгледа да ови који уче студенте и који треба да образују студенте сами премало читају. Дакле, мало смо чули о законима, а више смо чули о општем утиску једног народног посланика, који је само покушао да саветује Владу о међународној политици коју она треба да води.

 Ови закони јесу из области међународне политике, а ми који смо били жртве војних и економских притисака којима је наша земља била изложена, врло добро знамо када су они били законити, када су они били део политике УН, а када су их одређени међународни фактори уводили на своју руку. С тим у вези ми морамо бити изузетно пажљиви, јер некада увођење мера, ограничење, санкције, некад могу да дају позитиван и негативан резултат. Некад је увођење санкција позитивно, у спољној политици може да допринесе угледу земље, јачању њене међународне позиције, али понекад увођење тих мера, уколико није пажљиво, уколико није у складу са законом, уколико није у складу са одлукама УН, може и да нашкоди. Тако би увођење мера према Русији изузетно нашкодило земљи, а неувођење може да допринесе јачању међународног угледа. Па, рецимо, захваљујући томе може да падне Резолуција о Сребреници, зато што неко у спољној политици није био понизан, није пузио. Мало се „погео“, али није пузио. „Погео“ се да народ не би пузио. „Погео“ се да би могао да се усправи и да је на такав начин резолуција која је била предвиђена о Сребреници, која је могла имати погубан утицај по наш међународни углед, спречена.

 Дакле, не треба олако потезати мере ограничења, а посебно када су у питању санкције, посебно када су оне захтеване само од дела међународне заједнице и с тим у вези треба бити изузетно пажљив.

 Што се тиче овог закон о прекограничној сарадњи, који дефинише прекограничну сарадњу, она треба према суседима да се води чак и кад су они на одређен начин наши противници. Број противника се не смањује само тако што ћемо их победити, број противника се некада смањује и тако што ћемо их убедити да је сарадња у обостраном интересу, да не треба ратовати и да се не треба свађати, да се прекограничном сарадњом могу реализовати пројекти који су на добробит свих нација на територији Балкана.

 Међународном политиком и убеђивањем можемо да убедимо наше суседе, који нам често у последњих сто година нису били наклоњени, који су нам били ратни и политички противници, можемо им казати, можемо их увек убедити да је интерес да нас одређени делови међународне заједнице не користе једне против других, него да се окренемо у сарадњи једни са другима. Често су интереси дела међународне заједнице да посвађају наше народе користећи анимозитете који су вековни, користећи верске и националне толеранције, уместо да то богатство разлика користимо у корист свих, а одређени кругови, наравно, желе да те разлике прогласе у поделе међу народима на Балкану и да на такав начин у једној кући, како то каже Брана Црнчевић, „насред друма“ покушају да реализују своје скривене намере свађајући народе, који су, чак, и склони свађама, на територији Балкана, односно и у тој кући „насред пута“, како је то рекао Брана Црнчевић.

 С тим у вези, свака прекогранична сарадња у којој се реализују одређени пројекти иде у корист сарадње са околним државама, без обзира што смо имали веома горка искуства у последњих сто година. Не морамо их, како то неки хоће да кажу, средити, не морамо их победити, довољно је само их убедити, јер број противника се смањује и убеђивањем. Ако пређу на вашу страну, онда имате више савезника од противника. Кад од противника направите савезника, то је плус два, јер имате једног мање противника а једног савезника више, тако да су један и један два. Мени је жао што је професор Факултета политичких наука избегао моје предавање и журно се удаљио, као део интелектуалне послуге једног винцилира.

 Што се тиче осталих закона који доприносе нашој међународној сарадњи, ја ћу пробати да будем веома кратак и да кажем оно што је Пашић рекао – да и наша политика не може да се води круто, да мора да буде флексибилна, јер смо превише мала земља да бисмо се држали увек кочоперно и увек круто, да се некад, у стилу Милоша Обреновића, треба повити, да не треба увек све рећи, јер у политици није битно шта сте рекли и колико сте рекли и колико сте ватрено рекли, већ кад сте рекли и шта нисте рекли, односно шта сте мислили а нисте изрекли и како ћете политичким средствима политику прилагодити својој нацији, а не нацију прилагодити својој политици и својим странкама.

 Мислим да је међународна заједница и међународна политика су као клима и можете бити против климе, можете се бунити против такве климе, али, пре или касније морате јој се прилагодити. Уколико јој се не прилагодите, онда, можете да доживите оно што смо ми доживели деведесетих година, доживели смо огромна људска, материјална и финансијска, а пре свега привредна разарања, од којих се лако не можемо опоравити, уколико не схватимо да она порука Баје Пашића – да наш мали чамац треба увек привезати за неки велики брод, уколико то не схватимо, ми онда нећемо извући никакве поуке из прошлости, а боље је да их извучемо. Могли бисмо да извучемо и поуке из грешака неких других, јер се увек ваља више учити на грешкама других него на својим сопственим, јер грешке на сопственим искуствима, посебно ако се понављају, веома се скупо плаћају. У међународној политици морамо да имамо, као све велике, па и неке мале нације, и временску прогнозу. Да бисмо се прилагодили тој клими, ми морамо рачунати на неку дугорочну прогнозу, на који начин се треба понашати у неком одређеном времену, да би се што успешније одупрли тим непогодама, као и код временских прилика, као и код временске прогнозе, да што мање покиснемо, да нас што мање ветар продува, да што мање озебемо.

 Мислим да нашу спољну политику треба водити дугорочно, треба је водити пре свега у корист нашег народа. Ми смо превише мали и ја не верујем да можемо да усмеравамо ветар, како каже она изрека, али мислим да можемо, уколико будемо паметни, да подешавамо једра и да будемо што мање изложени ветру, са што мање последица. Хвала. (Аплауз.)

 ПРЕДСЕДНИК: Реч има народни посланик Балша Божовић. (Није ту.)

 Реч има народни посланик Марко Ђуришић. Изволите.

 МАРКО ЂУРИШИЋ: Хвала. Поштована председнице, поштовани господине министре, ја ћу говорити о првој тачки данашњег дневног реда, а то је Предлог закон о међународним мерама ограничења. Морам да признам да ме је сам назив закона, кад сам га први пут погледао, донекле збунио. И данас у расправи једна колегиница је говорила све време – међународне рестриктивне мере, уместо овог термина „мере ограничења“. Мислим да реч „рестриктивне“ није оригинална српска реч, али мислим да много јасније говори шта је тема овог закона.

 Ми смо предложили један амандман да се ова формулација међународне мере ограничења, замене речима – „међународне рестриктивне мере“, јер мислимо да је много јасније о чему се у овом закону заправо ради.

 Рекли смо на почетку, односно овлашћени представник наше посланичке групе Борис Тадић – Социјалдемократска странка, Заједно за Србију и Зелени Србије, да ћемо гласати за Предлог овог закона, зато што он пре свега систематски уређује ову област која је до сада, како се и каже у Образложењу, била регулисана закључцима Владе. Односно, држава је своје међународне обавезе до сада спроводила на основу закључака Владе. Овај закон сада предвиђа да Влада поново, на предлог министра спољних послова, доноси ове мере, али је разрађено тачно шта ове мере подразумевају, на кога могу да се односе, шта се ради са имовином, рецимо, онемогућава се коришћење одређене имовине правних и физичких лица која су обухваћена мерама, када постоје изузеци, на који начин се води евиденција и друге ствари.

 То је добро и добро је да се уређује наш правни систем. Оно што и Образложење закона каже, а то је да је једна од намера доношења оваквог закона да се усагласи наше правно законодавство са Поглављем 31, које се односи на спољну, безбедносну и одбрамбену политику ЕУ. Оно што ми сматрамо да треба да буде још јасније, да се јасно стави и у сам закон намера Републике Србије да у будућности прати спољну политику ЕУ, уколико нам је тај циљ државни, државно установљен, установљен од 2000. године и није био доведен у питање ниједном одлуком Владе. То је, такође, приоритет и последње Владе, изабране пре две године.

 С те стране, мало ми је чудно што је овај закон послат од стране Владе у Скупштину 15. јуна прошле године, а, ево, прошло је више од шест месеци како долази на дневни ред. Ми смо овде расправљали о многим законима који су предлагани по хитном поступку, стајали у процедури свега дан-два. Овај закон који је важан за европски пут Србије, опет је, са друге стране, више од шест месеци чекао да дође на дневни ред. Мислим да то можда на најбољи начин говори о правој намери ове владе да приступи европским интеграцијама. То значи, формално, декларативно, ова влада је за то, али када су практичне ствари и када треба практично урадити, то онда није приоритет ове владе. И, са те стране можемо да гледамо чињеницу да је ова влада тек после три и по године, односно скоро четири године од добијања статуса кандидата отворила прва преговарачка поглавља пре нешто више од месец дана и, за све ово време, нисмо имали могућност у парламенту да расправљамо о спољној политици Владе, о томе колико је она учинковита, о томе да ли користимо све могућности и све капацитете државе да тај пут евроинтеграција убрзамо.

 Наше мишљење је да Влада успорава и да не чини са своје стране све што је могуће да Србија што пре заврши преговарачки процес и потпуно нереално из позиције данас, ево, јануара 2016. године, звуче најаве да ћемо ми преговарачки процес завршити до краја 2018. године. Мислим да је то важно да се каже, јер, као што видимо, предизборна кампања је кренула, ових дана отварају се по други-трећи пут фабрике које раде већ неколико година, најављују се разне ствари да ће нам се десити у блиској будућности, али оно што је реално, реални потези и Владе и овог парламента не дају нам за право да верујемо да ће се то и остварити.

 Ми смо дали неколико амандмана са жељом да поправимо овај закон. Подржаћемо и остале две тачке дневног реда о којима данас расправљамо у оквиру ове обједињене расправе.

 Хтео бих, ако не замери председница, да искористим можда 20 секунди да замолим министра за одговор на посланичко питање које сам поставио пре, скоро, два месеца. Ради се о судбини држављана Србије отетих 8. новембра, у Либији – Слађане Станковић и Јовице Степић. Скоро три месеца како су они отети немамо никакву информацију шта се са њима дешава, каква је њихова судбина, шта Влада конкретно предузима да би двоје грађана, запослених у Министарству спољних послова, на служби у Либији, отетих на радном месту, шта држава ради да их врати њиховим породицама кући. Хвала.

 ПРЕДСЕДНИК: Хвала.

 Реч има народни посланик Јанко Веселиновић. Изволите.

 ЈАНКО ВЕСЕЛИНОВИЋ: Поштована председнице, поштовани господине Дачићу, драго ми је што вас видим, претпостављам последњи пут у тој улози. Очекујем ону вашу чувену реченицу – после избора не знам ко ће седети у Влади, али знам да ћу ја бити премијер, након ових избора.

 Данас су, на дневном реду три закона; Предлог закона о међународним мерама ограничавања, Предлог закона о потврђивању Европске оквирне конвенције о прекограничној сарадњи између територијалних заједница или власти и Предлог закона о потврђивању Споразума између Владе Републике Србије и Владе Либан.

 Наша спољна политика, као што су и моји претходници говорили, поприлично је нејасна. Дакле, имамо три закона, и може се поставити питање да ли је један писао Вучић, други ви, господине Дачићу, а трећи господин Николић, јер ми имамо најмање три спољне политике. Покрет за преокрет је више пута указивао на то. Не мислим да је то случајно што ми имамо три спољне политике за народ. Ми имамо једну политику, међутим, са циљем прикупљања свих гласача који су вам потребни у дану за изборе мислим да је то више фикција, као што су садашњи сукоби између ваше странке и СНС странке. Ја навијам за вас, да се разумемо.

 ПРЕДСЕДНИК: Посланичке, ништа о фудбалским утакмицама, пробајте о закону. Јел' може. (Аплаудирање.)

 ЈАНКО ВЕСЕЛИНОВИЋ: Ја навијам за вас, и кад је „Прокоп“ у питању истина коју је изговорио господин...

 ПРЕДСЕДНИК: Посланиче, може о закону, или не може?

 ЈАНКО ВЕСЕЛИНОВИЋ: Да. Ево, председавајућа...

 ПРЕДСЕДНИК: За кога ко навија, то је закон о спорту.

 ЈАНКО ВЕСЕЛИНОВИЋ: Председавајућа, пошто сте ви добром делу јавности познати као неко ко врло пажљиво прати сваку моју изговорену реч мимо дневног реда, ево члан 3, председавајућа и господине министре, тиче се закона о међународним мерама ограничавања.

 Интересује ме члан 3. који каже**:** „Међународне мере ограничавања примењују се према“, па каже у ставу 4, односно тачка „4) физичком лицу које није држављанин Републике Србије, а борави на територији Републике Србије и које се налази на листи“ и тако даље.

 Е сад, интересује ме, господине Дачић, ваш став везано за овај закон и генерално везано за спољну политику, дакле, какав је ваш став, а тиче се овог закона, поводом Матар Сухајлу ал Дахерија (Matar Suhail Al Dhaheri), коме је господин Вучић, пре неки дан, дао држављанство да би могао да купи као српски држављанин српску земљу?! Дакле, чиме је он то заслужио и да ли ће се овај закон у овом члану 3. односити на Матар Сухајли ал Дахерија (Matar Suhail Al Dhaheri), пошто је он постао српски држављанин, и моћи ће као српски држављанин да купује земљу по Србији, Војводини, претежно, по другим деловима Србије, без ограничења?! Овај закон је донет да би се страни држављани ограничили и да би се могло се према њима применити одређене мере. Међутим, Матар Сухајил ал Дахери (Matar Suhail Al Dhaheri), кључни човек шеика Мухамеда бин Заједа ал Нахјана (Muhamed b. Zayid Al Nahyan), изузет је из овог закона. (У сали се чују гласни коментари.)

 ПРЕДСЕДНИК: Посланиче, усвојили смо закон којим је спречено прорицање судбине.

 ЈАНКО ВЕСЕЛИНОВИЋ: И какав је ваш став, господине Дачићу, поводом додељивања држављанства Матару Сухајилу ал Дахерију (Matar Suhail Al Dhaheri), који је од неки дан наш држављанин, иако многи Срби нису могли да добију српско држављанство? Какав је ваш став, господине Дачићу, поводом тога што је Матар Сухајил ал Дахериј (Matar Suhail Al Dhaheri) постао наш држављанин који ће постати латифундиста у Србији?!

 Дакле, Имате ли став, смете ли да га саопштите, да би грађани Србије, мене у име Покрета за преокрет то интересује, али мислим и грађане Србије, да ли је Матар Сухајил ал Дахериј (Matar Suhail Al Dhaheri) испунио све услове да буде грађанин Републике Србије и које су то његове заслуге према Закону о држављанству да је он стекао то право? Ја бих, чак, са овим завршио, па бих хтео да чујем ваш одговор.

 ПРЕДСЕДНИК: Хвала вам. Прећи ћемо после на амандмане. Морам да признам да вас нисам ништа разумела, па вас нисам чешће прекидала. Извињавам се, не могу увек да вас прекинем, када ништа нисам разумела од дискусије.

 Реч има Александар Марковић. Изволите.

 АЛЕКСАНДАР МАРКОВИЋ: Захваљујем, председавајућа.

 Уважени министре, даме и господо народни посланици, симпатична ми је та љубав и то неко навијање за неке потпуно неприродне, рекао бих, политичке калкулације, или комбинације, или коалиције, можда. Та узајамна љубав и, да кажем, навијање, заснива се само, или базира на једном заједничком именитењу, а то је – мржња према председнику СНС и председнику Владе Александру Вучићу.

 С друге стране, оно што је добро и оно што је кључно, то је да, на срећу свих грађана Србије, о томе не одлучујете ви, господине Веселиновићу, о томе одлучују грађани Србије. Али, оно што ми је, такође, симптоматично, то је, ко о чему, Јанко Веселиновић, само о изборима прича.

 Ако сте приметили, госпођо председавајућа, и данас није причао много о тачки дневног реда, и свих ових дана прича само о изборима. Он је последња особа која треба да се радује изборима. Последња особа, ја мислим у овом парламенту, уопште на политичкој сцени, јер има девет чланова странке у Београду, што смо доказали…

 ПРЕДСЕДНИК: Посланиче, молим вас, само занемарите то, сви ми имамо неке наше снове, него говорите о закону.

 АЛЕКСАНДАР МАРКОВИЋ: Сигуран сам, госпођо председнице, да ви уважавате као политичког фактора Бориса Тадића, сигуран сам у то, ево и ја га уважавам, дакле, нисам се слагао са његовом политиком.

 ПРЕДСЕДНИК: Молим вас, само о закону ако можемо да све ставимо у овај закон.

 АЛЕКСАНДАР МАРКОВИЋ: Ево, у једној реченици, Борис Тадић је рекао како господин Веселиновић заступа себе и своју стрину.

 ПРЕДСЕДНИК: Молим вас о закону, мораћу да реагујем, дакле, рекли сте једни другима шта имате, сада пустимо стрине на страну и о закону, молим вас.

 АЛЕКСАНДАР МАРКОВИЋ: Захваљујем, прелазим на закон.

 Данас су веома важни и значајни предлози закона из области међународних уговора и спољних послова и одмах на почетку желео бих да истакнем да снажно подржавам предложена законска решења, али оно што бих, такође, желео да истакнем то је да по свему судећи Србија, да кажем, тренутно ужива најбољу позицију када је реч о спољној политици, међународним активностима и међународном угледу. После дуго, дуго времена, данас смо несумњиво у најбољој позицији, свакако је за то првенствено заслужна Влада Републике Србије на челу са премијером Александром Вучићем.

 Због грађана Србије треба истаћи да Влада Републике Србије чини напоре да од Србије направи модерну, уређену и пристојну земљу и у том смислу резултати се виде на сваком кораку, па и у области спољне политике, упркос томе што је тај посао веома тежак, веома захтеван, веома напоран. А зашто је веома напоран? Због количине и обима проблема и терета које су нам оставили. Ко нам је оставио? Управо они који данас спочитавају неке примедбе, управо су они ти који су довели земљу у тако тешку позицију, а данас нам држе лекције, а имали су године и године, деценије да исправе све то што данас замерају.

 Дакле, имали су године, имали су све време овог света, али очигледно да нису имали вољу или знање. Из нама неког непознатог разлога ништа од тога нису урадили, важан је био само рејтинг странке. Важна је била дневна политика, дневнополитички рејтинг, а декларативно су се залагали за јачање спољне политике, односно спољнополитичке позиције наше земље, као што су се декларативно залагали и за европске интеграције, као што су се декларативно залагали и за јачање односа са Руском федерацијом, декларативно су се залагали и за испуњавање међународних односа наше земље, све декларативно, а суштински ништа, у пракси ништа.

 Све је било подређено пуком рејтингу једне тада владајуће странке, дакле, и да је то што говорим истина, говори податак да је Мадридска конвенција, која је данас на дневном реду, коју данас усвајамо, дакле, отворена за потписивање, и то смо чули данас у расправи, још осамдесете године, ступила на снагу 1981. године, а данас је ратификујемо.

 Ја постављам питање – зашто до сада то нисмо урадили? Зашто ова владајућа већина мора да преузима и да испуњава све оне обавезе за које нека друга већина није имала ни суха, ни времена?

 Данашње тачке дневног реда говоре о томе да се међународни углед наше земље поправио, да је спољнополитичка позиција наше земље ојачана, да смо међународно признати у сваком смислу те реченице и из свих ових разлога позивам да снажно подржимо, не бих трошио време на оно што је данас већ, да кажем, неколико пута истакнуто и спољнополитичке напоре и победе које смо остварили, дакле, и када је реч о резолуцији о Сребреници и када је реч о УНЕСК-у и тако даље, али из свих ти разлога желео бих да додатно подржимо и усвојимо у дану за гласање сва предложена решења која су данас на дневном реду. Захваљујем. (Аплауз.)

 (Јанко Веселиновић: Јављам се за реч.)

 ПРЕДСЕДНИК: Мој став је да не идемо у реплике. Ви сте рекли кога подржавате политички, нико није тражио реплику. Посланик је у две реченице цитирао бившег председника државе и његово мишљење, према томе, да завршимо са тим.

 (Јанко Веселиновић: Ништа, нека министар одговори...)

 Хоће, договорила сам се са министром на крају да саслуша све посланике и да свима одговори. Такав је договор, тако, кога интересује одговор министра иностраних послова на сва питања које ћете му поставити нека остану у сали. Е, захваљујем пуно.

 Реч има народни посланик Дејан Николић.

 Није ту.

 Реч има народни посланик Вања Вукић. Изволите.

 ВАЊА ВУКИЋ: Захваљујем. Председнице Народне скупштине Републике Србије, даме и господо народни посланици, поштовани господине министре спољних послова и први потпредседниче Владе, изузетно ми је задовољство што вас поново видим овде у Народној скупштини Републике Србије.

 На почетку бих желео да честитам како вама лично, тако и Министарству спољних послова и Влади у целини на успесима у спољној политици у току прошле године, а пре свега то се односи на неусвајање резолуције о Сребреници у Савету безбедности УН, затим гласања УНЕСКО везано за пријем Косова у чланство те организације, затим председавања ОЕБС-ом, који је по мишљењу многих страних званичника најбоље председавања од оснивања ове организације.

 За разлику од неких прошлих времена када је Република Србија на међународном плану трпела само неуспехе, а подсетићу вас на одлуке Међународног суда правде, ову годину, прошлу годину можемо да сматрамо годином успеха за Републику Србију на том спољнополитичком плану.

 Ја ћу се у мом излагању осврнути на Закон о међународним мерама ограничења, што је обавеза Републике Србије која проистиче из чланства у различитим међународним институцијама, као што су УН, ОЕБС и друге институције, али и потребе усклађивања спољне политике и прописа са прописима ЕУ.

 Дакле, овај закон представља и обавезе Републике Србије које проистичу из претприступних преговора за чланство ЕУ и Поглавља 31, које се односи на спољну, безбедносну и одбрамбену политику.

 Дакле, међународне мере ограничења се примењују у циљу очувања и успостављања међународног мира и безбедности, поштовања међународног хуманитарног права, људских права и основних слобода, и извршавања других међународних обавеза.

 Господине министре, ви сте се у вашем излагању позвали на неке одредбе Повеље УН које се односе на примену мера ограничења, а ја ћу се позвати на циљеве УН, односно на једна циљ који је садржан у првом члану, прва тачка Повеље УН и то је „Одржавање међународног мира и безбедности“ и у ту сврху представља преузимање ефикасних колективних мера ради спречавања и отклањања претњи миру и сузбијања аката агресије или других повреда мира, као и постизање мирним средствима, а у складу са начелима правде и међународног права сређивања и решавања међународних спорова или ситуација које би могле довести до повреде мира.

 Да би се испунио овај циљ, између осталог, неопходно је донети и закон о међународним мерама ограничења, о коме ми данас расправљамо и који ћемо, надам се, у дану за гласање и усвојити.

 Везано за субјекте према којима се примењују ове мере ограничења, размишљали смо, дакле, тај круг субјеката је доста широк – од држава, међународних организација, домаћих држављана, држављана Републике Србије, страних држављана, домаћих правних лица и страних правних лица.

 Размишљали смо о томе да ли овај круг субјеката треба проширити са терористичким организацијама. Међутим, дубљом анализом, схватили смо да не постоји јединствена, како да кажем, дефиниција терористичких организација, сматрали смо да то у овом тренутку није неопходно уврстити у овај закон. О томе ће више говорити и мој колега Неђо Јовановић.

 Међународне мере могу бити различите по својој врсти, могу се односити на дипломатске односе, економске и финансијске односе, различите врсте саобраћаја, трговине наоружањем, располагање имовином и средствима и на забрану уласка у Републику Србију и преласка преко њене територије, односно наше територије.

 Што се тиче трговине оружјем, то је, такође, једна од наших обавеза коју морамо да испунимо, с обзиром на то да смо прихватили одређени број конекција и уговора, од стране, које су усвојене у Генералној скупштини УН, пре свега то је Уговор о трговини наоружањем, који дефинише начине трговине наоружањем, војном опремом и робом двоструке намене.

 Ове мере ограничења су мултилатералног карактера, односно мере које примењују међународне организације, у којима је Република Србија члан и у обавези је да поштује одлуке тих организација, као и организација где Србија није члан, али је примена тих мера у спољнополитичком интересу Републике Србије, као што је то случај са ЕУ, али и унилатералне, то јест, мере ограничавања које Република Србија уводи по другом основу, у складу са међународним правом.

 Сви органи Републике Србије су обавезни да примењују мере предвиђене овим законом. Од органа државне управе, односно министарства и других органа, преко органа локалних самоуправа, па до физичких правних лица, у обавези су да примењују ове мере и информације о овим мерама и такве информације су у обавези да доставе министарству надлежном за спољне послове, које ће те информације прослеђивати међународним организацијама, дакле, која је донела одлуку о примени мера ограничења на њихов захтев.

 Такође, овим законом је регулисано вођење Евиденција о мерама ограничења, и то на начин да се у потпуности усклађује са прописима који се односе, односно који уређују област заштите података о личности и тајности података.

 Тачно су набројани подаци који се евидентирају за правна и за физичка лица, као и мере ограничења које се примењују, с тим што се такви подаци бришу из Евиденције након пет година од престанка примене мера ограничења.

 Ова област до сада није била регулисана законом и на овај начин се у потпуности елиминише могућност манипулације оваквим подацима. Поред тога, до доношења овог закона, у Србији није постојао општи правни акт који би регулисао ову област, односно увођење, спровођење и укидање међународних мера ограничења, где се то радило на основу Устава Републике Србије, који у члану 16. предвиђа да општеприхваћена правила међународног права и ратификовани међународни уговори постају саставни део правног поретка Републике Србије и као такви се непосредно примењују.

 Овим законом Србија добија општи правни акт којим се уређује ова област. Као што је и председник, шеф Посланичке групе СПС, рекао, посланици СПС ће гласати и за овај предлог закона, као и за остала два предлога закона из овог јединственог претреса. Ја захваљујем. (Аплауз.)

 ПРЕДСЕДНИК: Реч има Драган Николић.

 Није овде.

 Реч има Неђо Јовановић. Изволите.

 НЕЂО ЈОВАНОВИЋ: Захваљујем, председнице.

 Уважени министре, први потпредседниче Владе, као што је већ наговештено од стране мојих колега, а пре свега председника Посланичке групе СПС, несумњиво је да ће цео сет ових закона о којима данас расправљамо бити подржан и да ће Посланичка група СПС за исте гласати у дану за гласање.

 Предмет моје дискусије ће бити, као што је то учинио и уважени колега Вања Вукић, један од закона који сигурно по једној посебној тежини треба да буде и на посебан начин акцентиран. Онако како ћу га ја предочити, то ће бити више са формално-правног аспекта, при чему морам да истакнем нешто што нико од присутних, а нарочито грађани Републике Србије неће довести у сумњу.

 Управо је ова влада Републике Србије, на чијем је челу премијер Вучић и ви, уважени министре, као први потпредседник Владе, успела да уради нешто што ниједна претходна влада није успела, а то је, да Република Србија, управо преко оваквог закона и законодавног процеса у коме ми активно учествујемо, дођемо до тога да имамо ситуацију да смо од земље која је била предмет санкција, која је била мета санкција, дођемо до земље која улази или пролази кроз врата ЕУ и постаје несумњиво стални члан ЕУ, са законима који регулишу, управо оне материје које се везују за одређена ограничења која овај закон прописује.

 Ово је успех, несумњиво немерљив успех Владе Републике Србије, поновићу, успех који до сада није учињен, успех који до сада нико није могао да достигне, барем не на овај начин и не у овим размерама.

 Због чега ово истичем? Истичем из два једноставна разлога. Први разлог је што се, као што је речено у уводном излагању предлагача првог потпредседника Владе, постиже хармонизација нашег законодавства са законодавством ЕУ. Међутим, то није једини разлог. Један од веома важних разлога јесте чињеница да се управо преко оваквог законског акта Република Србија појављује као један од носилаца безбедносних активности у једном концепту безбедности не само Европе, већ и широм света.

 Ми, активно учествујући, пре свега, преко Владе Републике Србије, премијера, министра спољних послова и самог Министарства успели смо да дођемо до нечега што одавно нисмо имали, а то је да безбедносне институте, онако како су дефинисани међународноправним актима, систематизујемо у један закон. Сва ова ограничења управо имају тај смисао.

 Ако говоримо о надлежностима, а морамо говорити о надлежностима, онда је Влада добила једну од изузетно значајних надлежности, а та надлежност се манифестује у доношењу одлука о увођењу или укидању одговарајућих ограничења, сходно одговарајућим међународним правним документима, међународним актима, као правном основу за увођење таквих ограничења.

 Према томе, зарад грађана, треба рећи да овде парламент има једну једину обавезу да се овакав закон изгласа, да се избегну политичке спекулације, да се избегне све оно што подразумева политичке интриге или сплетке. Овај закон није усмерен нипротив кога, али је зато усмерен у корист Републике Србије. Овај закон апсолутно нема никакве импликације према било којој држави са којом Србија сарађује, нарочито не према Русији. Овај закон није претеча било чега што може да се подведе под некакво нарушавање неког нашег међународноправног положаја и изузетно добро изграђеног односа са нашим међународним партнерима, а ту пре свега мислим и на Руску Федерацију.

 Дакле, овим законом се постиже оно што од нас, с једне стране, ЕУ тражи, с друге стране, што од нас траже међународни документи, а, с треће, и, по мени, најважније стране и најважнијег аспекта, јесте преузимање обавеза како би се заштитили интереси Републике Србије. И ту, уважена господо, грађани Републике Србије, народни посланици, ми имамо један прилично јасан закон и све данашње критике које су постављене на један, ајде да кажемо, више нејасан, недовољно јасан начин, иако имамо подршку чак и од опозиције за овај закон, једноставно, не стоје.

 Морам, стога, да подвучемо неколико делова из овог закона који су суштински. Ако смо већ говорили о безбедносном концепту, а морамо да говоримо о безбедносном концепту као прворазредном интересу Републике Србије, до кога је дошла ова влада, Влада Републике Србије, онда ћемо рећи да је успостављање и очување међународног мира и безбедности управо тај превасходан интерес. Наравно, ни у ком случају у сублимацији тих интереса не заостаје ни поштовање међународног хуманитарног права, људских права и основних слобода, али и поштовање других међународних обавеза.

 У том смислу, све оне мере ограничења које су систематизоване у овом закону дају пуни ефекат и ја сам уверен, као и Посланичка група СПС, којој припадам, да ће у практичном смислу управо тај ефекат бити стопроцентан. Зашто? Због тога што су врсте међународних мера и ограничења, некад смо их, нажалост, и ми трпели, чешће неоправдано, него оправдано, али смо прошли и кроз ту фазу развоја, еволуирали и дошли до овога до чега данас долазимо, односно што имамо.

 Да ли ћемо примењивати неку од ових мера, да ли ће то бити прекид дипломатских односа, да ли ће то бити потпуни или делимичан прекид економских и финансијских односа, прекид саобраћаја, забрана трговине, забрана уласка на територију Републике Србије, располагање имовином које, зарад грађана морамо рећи, у овој ситуацији представља заиста лекс специјалис, због тога што је по нашем Уставу, због тога што је по нашем закону о основама својинско-правних односа право својине апсолутно и неприкосновено право, али кад је у питању међународни интерес и интерес Републике Србије у међународним оквирима, оно се мора ограничити и ограничава се управо сходно тим међународним документима.

 Као правник морам да се позовем и на Велику повељу о слободама и правима човека и грађанина – Магна карта либертатум (Magna carta libertatum), која је садржана као основни постулат у свим међународним документима, које су донеле и УН и међународне организације, где смо и ми потписивали одговарајуће и споразуме, овде их потврђивали, односно верификовали, а након тога врло успешно примењивали.

 Наравно да све оно што је систематизовано у овом закону подразумева јако квалитетна решења. Морам да истакнем још једно од решења за која сматрам да овде представљају разлог да можемо бити сигурни да ће се овај закон у практичном смислу речи појавити као јако, јако добар закон, а то је чињеница да ће праћење овог закона бити извршено од стране радне групе, коју ће формирати Влада Републике Србије, и која ће бити надлежна да врши мониторинг или надзор над свим оним што овај закон прописује, све оно што је у овом закону нормирано, да ли ће бити у практичном смислу реализовано или неће. Ми посланици СПС уверени смо да ће то заиста тако и бити.

 Мој уважени колега Вукић Вања отворио је једно питање које је искључиво правне природе – зашто овим законом нису обухваћене и терористичке организације? Није за то крив предлагач, нити може за то бити крив предлагач и предлагач не може да сноси одговорност због чега терористичка организација као правни институт није дефинисана одговарајућим међународним актом, одговарајућим међународним документом. Али, зато и као Влада Републике Србије, а и ми који учествујемо у законодавном процесу треба да будемо на неки начин иницијатори да се међународна тела, међународне организације, па и УН, када се буду креирала нова међународна документа, да посебан третман да терористичким организацијама не као делу неке друштвене појаве, не као делу неке друштвене организације, не као делу било чега, већ да то буде једноставно дефинисан међународноправни институт који подразумева одговарајући правни третман, односно одговарајућу регулативу, сходно којој ћемо се и ми одредити. Тек тада ћемо имати оно чему тежимо у правном смислу речи, а то је целовитост у нормирању, односно целовитост једног закона.

 Ми посланици СПС истрајаваћемо на томе, због тога што сматрамо да је овај закон изузетно добар. Биће свакако још комплетнији и квалитетнији оног тренутка када и међународна документа буду и квалитетнија и комплетнија, а то ће свакако и бити.

 Наравно, на самом крају желим да истакнем чињеницу, управо због оваквог предлога закона за који сматрам да треба да буде узор многим другим системским актима, многим другим системским законима, не само што ћемо га подржати, већ изражавамо уверење да ће ова влада, у истом формату, до 2020. године наставити активности које су сада започети, да ће ова влада, у уверењу да буде у истом формату, завршити све оно што је започела, успети да реализује све оне циљеве које је прокламовала, да ћемо 2020. године ући кроз врата ЕУ и да ће 2020. године, без обзира на све сумње које су данас истакнуте и без обзира на све конфузије у одређеним ставовима који су изнети, ова влада дати печат Србији као сталном члану Евеопске уније.

 Ја вам, уважени министре и први потпредседниче Владе, у име свих нас у Посланичкој групи СПС, захваљујем на једном изузетно квалитетном предлогу закона, који ћемо као цела већина сигурно усвојити у дану за гласање. Хвала. (Аплауз.)

 ПРЕДСЕДАВАЈУЋИ (Игор Бечић): Захваљујем, господине Јовановићу.

 Реч има народни посланик Миланка Јевтовић Вукојичић.

 Изволите.

 МИЛАНКА ЈЕВТОВИЋ ВУКОЈИЧИЋ: Захваљујем.

 Поштовани председавајући, уважени министре са сарадницима, колеге посланици и посланице, поштовани грађани Србије, пред нама се данас на дневном реду налазе три споразума, односно три предлога закона на споразуме из области спољне политике.

 Оно што на самом почетку морам да истакнем јесте да је ова влада, на челу са премијером Александром Вучићем и, наравно, на челу са вама, господине Дачићу, као министром спољних послова, у претходном периоду и за ово време, учинила велике напоре и показала својом одговорношћу и својом озбиљношћу да је Србија, не само активни сарадник, већ и активан партнер кога препознаје читава Европа, читав свет, и да је, на крају крајева, Република Србија, када се посматра на регионалном нивоу, у окружењу непосредних држава, бивших република СФРЈ, свакако лидер.

 Најпре желим да кажем да су ова три споразума значајна са три аспекта. Први аспект је даље успостављање добрих билатералних односа између држава. Овде се конкретно ради на успостављању добрих билатералних односа, које иначе и имамо, између Владе Републике Србије и Владе Либана, када се тиче о укидању виза за службене и дипломатске пасоше.

 Оно што свакако морамо да напоменемо јесте да је ова влада и ваше министарство спремно да на одговоран и озбиљан начин и даље води билатералну политику.

 Са аспекта безбедности и сигурности Републике Србије, са аспекта успостављања адекватног правног оквира, када су у питању конвенције, односно када су у питању резолуције УН, морам да истакнем потврђивање овог закона о међународним мерама ограничавања које произилазе из чланства Републике Србије у УН, а произилазе наравно из Повеље УН, из Главе VII, члан 41. који се односи на међународне мере ограничавања.

 Зашто је овај закон важан са аспекта Републике Србије? Зато што се међународне мере ограничавања…формално-правно, то значи, прави се правни оквир и утврђује се процедура увођења, извршавања и укидања међународних мера ограничавања, утврђује се тачна координација и надлежност надлежних институција, утврђује се начин вођења евиденције, утврђује се према коме мере обезбеђивања могу бити примењене, утврђује се које су врсте тих мера и утврђује се, наравно, прекршајна одговорност.

 Оно што морам да напоменем јесте да је за спровођење овог закона о међународним мерама ограничавања надлежно Министарство иностраних послова, али Министарство иностраних послова формира и Радну групу која је задужена за праћење ових мера.

 Такође, са нивоа транспарентности, онолико колико је неопходно, морам да истакнем да међународне мере ограничавања Министарство предлаже Влади, Влада доноси одлуку, а оне се објављују у „Службеном гласнику РС“.

 Наравно, морам да напоменем да је потврђивање овог закона итекако значајно са аспекта приступања Републике Србије ЕУ и односи се на Поглавље 31, а то је, Спољна, безбедносна и одбрамбена политика. Морам да истакнем да је у националном програму приступања Републике Србије ЕУ, као један од приоритета, управо ово и наведено.

 Када је у питању Мадридска конвенција, морам да истакнем да је она донета још 1980. године, да се са приступањем овој конвенцији почело 1981. године, да је Република Србија од 2003. године чланица Савета Европе и да потврђивање ове конвенције има, пре свега, велики значај, са аспекта прекограничне сарадње држава, као и сарадње локалних и регионалних самоуправа.

 Мадридска конвенција, такође, морам да истакнем, да додатним протоколима, сем споразумима, предвиђа и међуграничну сарадњу држава које се територијално не граниче. То значи, могућа је сарадња између држава које се територијално не граниче.

 Такође, она признаје два модела код доношења споразума. Један модел је у искључивој надлежности држава, када су у питању споразуми о прекограничној сарадњи, а други модел је потписивање уговора, споразума, статута између територијалних заједница или власти, а у складу са њиховим међународноправним капацитетима и националним законодавством.

 Морам да истакнем да је Република Србија приликом потписивања ове конвенције поднела Изјаву у којој је наглашено да Република Србија, управо код потписивања ових уговора и споразума који се односи на територијалне заједнице или власти, једина има међународноправни капацитет и једино има међународноправни субјективитет, када су у питању овакви споразуми.

 Овакав споразум, потврђивања ове конвенције, итекако је значајан за Републику Србију, значајан је и са локалног и са регионалног аспекта, зато што он задире у побољшање квалитета живота грађана једне земље, односно једног региона или једне локалне самоуправе, а управо из разлога што се споразуми могу потписивати како би дошло до привредног јачања, до економског јачања, до јачања у области туризма, у области културе, до јачања, на крају крајева, ефикасности извршавања својих задатака надлежних локалних самоуправа, регионалних заједница, а самим тим и државе.

 Српска напредна странка чврсто стоји на путу европских интеграција. У прошлој години, што се тиче спољне политике, постигнут је један историјски успех, а то је отварање Поглавља 32 и 35. Сматрамо да и усвајање и ових закона показује европско опредељење ове владе и СНС у дану за гласање подржаће сва три споразума. Захваљујем.(Аплауз.)

 ПРЕДСЕДАВАЈУЋИ: Захваљујем.

 Реч има народни посланик Милија Милетић.

 МИЛИЈА МИЛЕТИЋ: Захваљујем, уважени председавајући.

 Уважени министре, први потпредседниче Владе господине Дачићу, уважени колеге посланици, грађани Србије, ја сам Милија Милетић и долазим из најлепше општине у Србији, а то је општина Сврљиг, која се налази поред најлепшег града у Србији, а то је гад Ниш.

 Говорићу о сету ових закона, али ставићу акценат на Закон о потврђивању Европске оквирне конвенције о прекограничној сарадњи између територијалних заједница или власти.

 Република Србија је чланством у Савету Европе од 3. априла 2003. године прихватила низ обавеза међу којима и приступање конвенцијама Савета Европе. Мадридска конвенција има за циљ подстицање сарадње локалних и регионалних власти међу државама потписницама путем закључивања споразума о прекограничној сарадњи, а ради унапређивања привредне сарадње, регионалног развоја, урбаног и сеоског развоја, транспорта, туризма и свега осталог.

 Ја ћу овде говорити о оним конкретним стварима, баш, што се тиче делокруга рада локалних самоуправа пошто долазим, рекао сам малопре, из најлепше општине у Србији, то је општина Сврљиг, која има доста проблема као и остале општине у југоисточној Србије, а и у осталим деловима Србије. Али ја ћу се више осврнути на овај део југоисточне Србије, где је велики проблем што се тога тиче и где ће се потписивањем и потврђивањем овог споразума дати могућност да локалне самоуправе могу много лакше и много брже да конкуришу, да добију средства прекограничне сарадње и на тај начин да сутра могу побољшати себи услове живота, за себе, за своје градове, за своја села.

 То значи, по први пут, како смо малопре чули, Мадридска конвенција је, почето је са њом да се ради још давне 1981. године, али коначно ћемо сада успети и да је ратификујемо, потврдимо и на тај начин дамо могућност да и држава Србија стане иза тих локалних самоуправа, иза тих локалних заједница и, уколико има велики број тих локалних заједница које не могу конкурисати, односно могу конкурисати али немају довољно средстава да обезбеде за учешће у тим пројектима, потврђивањем овог споразума имаће могућност да те локалне самоуправе конкуришу, да добију средства и на тај начин да побољшају живот својих грађана на тим територијама.

 Као што смо малопре чули од мојих претходних колега и говорника, ја ћу као представник Уједињене сељачке странке гласати за сет свих ових закона, јер стварно у потпуности подржавам правац Владе, коју води наш премијер господин Вучић, заједно са вама, потпредседниче Владе, господине Дачићу, и сигуран сам да ћемо потписивањем овог протокола и потврђивањем овог споразума дати могућност многим локалним самоуправама да ће моћи да конкуришу, да добију средства и на тај начин да обезбеде боље услове живота.

 Стављамо акценат на пољопривреду, јер мислим да је пољопривреда основни елемент у развоју наше земље, а са посебним освртом на овај део југоисточне Србије где нам је природа дала све, где можемо преко ових пројеката прекограничне сарадње, уз подршку, нормално, како сам малопре рекао, Владе и нашег премијера господина Вучића, сви заједно да обезбедимо локалним самоуправама по први пут гаранцију, јер до сада држава Србија није имала могућност. Тек, потписивањем овог споразума моћи ће да се потврди и да те локалне самоуправе, уколико немају средстава за учешће, добију и да гарантује држава Србија.

 На тај начин сутра ћемо обезбедити, сигуран сам, приступне путеве у свим нашим општинама, за, како сам малопре говорио, брдско- планинска подручја, сеоска насеља су веома угрожена, где ћемо на овај начин моћи да градимо нашим селима и водоводе, и канализацију, и приступне путеве. Конкретно, рецимо, у мојој општини има велики број пећина које су веома интересантне, где ћемо преко ових пројеката прекограничне сарадње да решавамо прилазне путеве до тих пећина, обезбедити туристе и кроз те туристе дати могућност да се прода квалитетни сврљишки сир, сврљишки белмуж, односно сврљишка вијагра, сврљишка јагњетина, а и остали производи из наше околине, као што је, пиротска кобасица и остали стварно квалитетни производи из наших општина.

 Општина Сврљиг, из које ја долазим, конкурисала је сада за три пројекта прекограничне сарадње, где очекујем да ћемо успети путем ових пројеката да завршимо започету спортску халу, која је започета давне 1995, 1996. године. Сигуран сам да ћемо кроз овај пројекат прекограничне сарадње успети да решимо и колектор за отпадне воде и да, на тај начин, омогућимо да Тимок буде чистији, здравији, где ћемо моћи много лепше и боље да се бавимо туризмом, риболовом.

 Рачунам да ћемо овим пројектом обезбедити одређена средства за обнову културног центра, где ћемо кроз то обезбедити један музеј. Јер, кроз наш Сврљиг, некада давно ту су били римски путеви где има великих ископина, где има веома квалитетних ствари које су нађене у претходном периоду, а немамо музеј. Зато, желимо на овај начин да добијемо средства и да сутра отворимо музеј, где ће, сигуран сам, доћи велики број људи. Јер, као што сви знамо, и наша влада, и наш премијер и наша потпредседница Владе, госпођа Зорана Михајловић је, у претходном периоду, рекла да ће бити изградња пута од Сврљига према Старој планини, где ћемо имати могућност решавања тог пута, аеродрома у Нишу, да доведемо што већи број туриста из ЕУ, из свих осталих земаља света, да дођу до Ниша, да обиђу Ниш, све лепоте града Ниша и околине. Дакле, да дођу преко Сврљига и да нормално оду преко тог пута, који је и најближи од Сврљига према Старој планини – да оду тамо, да обиђу, да се тамо одморе и на тај начин ћемо ми искористити ова средства која дају могућност да локалне самоуправе могу да конкуришу.

 Сигуран сам да ћемо потврђивањем и потписивањем овог споразума дати већу могућност за те локалне самоуправе, где је, кажем поноиво, акценат на југоисток Србије, јер смо имали низ пројеката прекограничне сарадње где су могли да конкуришу само одређени региони. Позивам све надлежне, посебно, сигуран сам да ће Влада Републике Србије на челу са нашим премијером препознати југоисток Србије, где има велика потреба за помоћ државе, а, са друге стране, оваквим потписивањем ћемо имати и помоћ и средства од ЕУ. На тај начин ћемо омогућити и нова запошљавања, ево, јуче смо видели у Врању отварање нове фабрике где смо добили нових 1.200 радних места. Сигуран сам да ћемо у току ове и наредне године ставити акценат и решити проблем у осталим деловима југоисточне Србије.

 Волео бих да неке ствари одрадимо у и Сврљигу, и у Књажевцу, и у Бабушници и у Белој Паланци и свим тим деловима наше лепе Србије, јер, као што сам малопре говорио, природа нам је дала све. То треба искористити, туристичке капацитете, заштитити животну средину, кроз пројекте прекограничне сарадње. Али, поново напомињем, потврђивањем овог споразума држава Србија ће бити гаранција да ће се неке ствари завршити, а, са друге стране, биће и гаранција за учешће, јер смо сведоци да велики број локалних самоуправа немају та основна средства, тих 10 до 15%, да буду учесници у пројектима где се кроз ове пројекте могу добити још већа средства.

 Као представник Уједињене сељачке странке, изабран са Листе СНС, гласаћу за сет свих ових предлога закона, са задовољством, јер сам сигуран да ће наша влада, на челу са нашим премијером, господином Вучићем, наставити у наредном периоду да ради пуним капацитетом уз подршку комплетног дела нашег народа, јер сам сигуран, и то сто посто, да ћемо ући у ЕУ заједно са нашим премијером господином Вучићем и са свима који су ту, да ће наша земља Србија осетити благодети ЕУ. Са друге стране, нормално, ми ћемо користити и оне погодности које имамо са Руском Федерацијом, јер мислим да је то прави начин. Још једном понављам, наша влада води праву политику и по први пут смо најпрепознатљивији на Балкану и у овом делу Европе као земља која има капацитета, која има правог лидера кога цене сви у свету.

 Још једном понављам, гласаћу за сет свих ових закона, за предлоге, за потврђивање ових споразума, са задовољством, као председник Уједињене сељачке странке изабран са Листе СНС. (Аплауз.)

 ПРЕДСЕДАВАЈУЋИ: Захваљујем, господине Милетићу.

 Реч има народни посланик Зоран Антић.

 Изволите, господине Антићу.

 ЗОРАН АНТИЋ: Даме и господо народни посланици, мислим да су све посланичке групе мање-више сагласне да пред собом имамо три доста добра закона. Да смо, да не кажем, апсолутно сагласни, нисмо, али да ће министар, да ће Влада размотрити амандмане који су дати, сигуран сам да ћемо можда она спорна питања која имамо у овом тренутку, а којих је јако мало, да решимо кроз амандмане у расправи о амандманима.

 Ова три закона можда нису велика по свом обиму, али су изузетно значајна. Пре свега, представљају међународну обавезу Србије, са једне стране, затим, исто су тако значајна за интеграцију Србије у међународни правни поредак, где заостајемо из познатог разлога, деведесете су учиниле своје. Значајне су и за економију Србије, јер подстичу развој наменске индустрије, са једне стране, а нарочито када је у питању овај закон о прекограничној сарадњи, омогућавају и развој економије приградских општина пре света и, наравно, целе Србије, јер је та конвенција изузетно битна пре свега у том економском делу.

 Оно што је важно истаћи у овом тренутку јесте да се мени чини да је пре свега овај закон који се односи на мере ограничења изузетно значајан када је у питању безбедност грађана Србије.

 Чињеница је да глобализација са собом носи доста добрих ствари у скоро свим областима, али исто тако да глобализација подразумева и повећање безбедносних ризика у свету за све земље и за све грађане, па исто тако подразумева и већи ризик за грађане Србије. И, без добре сарадње са осталим земљама, без добре сарадње са међународном заједницом, сасвим сигурно да те безбедносне претње није могуће тако лако решити.

 То значи, у том смислу, наравно, као што рекох, најбитнији је закон о мерама ограничења и тај закон осим мира и безбедности који треба да омогући грађанима наше земље, исто тако, генерално, омогућава и поштовање људских права и у потпуности поштује међународно хуманитарно право, а и санкционише оне који се не придржавају тих принципа у међународном правном поретку.

 Треба, исто тако, рећи да када су у питању санкције, сасвим је сигурно ми носимо један ожиљак из деведесетих година и, у неку руку, постоји и један грч када је у питању овај закон. Али, с обзиром на то да се мењају међународне прилике, да се, без сумње, јавља један мултиполарни свет, да земље у развоју јако брзо напредују, да траже свој глас у међународним институцијама, уверен сам да ћемо убудуће имати једну много комплекснију међународну политику и у том смислу све мере које се буду доносиле у Уједињеним нацијама, у Савету безбедности биће много избалансираније и много одмереније, за разлику од оних према којима смо ми били изложени деведесетих година.

 Мере се, изузев економске блокаде, пре свега, односе на трговину оружјем, на кретање лица, на располагање имовином појединих лица и у том смислу мере економске блокаде јесу једна крајња мера, која се релативно ретко доноси.

 Сам закон је добар и у оном делу у коме обавезује све институције Србије, то значи, с једне стране их обавезује и јасно дефинише њихову одговорност, наравно, и процедуре које се спроводе по овом закону, али је добар и за оне према којима се мере ограничења спроводе.

 То значи, правна и физичка лица која потпадају под ове мере ограничења имају своја права која су дефинисана законом, пре свега, у области заштите података о личности, затим, имају пун увид у Евиденцију. Омогућава се исправка података који су у тој Евиденцији, омогућава се и брисање тих података ако се дође до сазнања да су уведене неком грешком, па и располагања делом имовине, уколико им је то погрешно.

 Тако да, и са те стране, имамо један комплетан законски пројекат који треба у сваком смислу подржати и похвалити, похвалити Владу, похвалити Министарство, да кажем, избалансиран је и према међународној заједници и према онима којима се мере ограничења уводе.

 Што се овог другог закона тиче о прекограничној сарадњи, добро је што су данас представници мањина изразили јако пуно похвала у вези овог закона, јер је сасвим нормално да су они најзаинтересованији за овај закон, јер се у приграничним општинама налази и можда највећа концентрација националних мањина у Србији, што је сасвим нормално и што се, наравно, дешава и у осталим земљама Европе и света.

 Добро је што тај закон, та конвенција, закон о конвенцији коју усвајамо, не подразумева само привредну сарадњу. Он подразумева сарадњу у скоро свим областима живота и рада. То значи, сарадњу када је у питању регионални развој, када је у питању транспорт, туризам, екологија, култура.

 Сигуран сам да ће бити на задовољство свих прекограничних општина и да ће значити озбиљан, наравно, пре свега, економски, али и сваки други напредак тих средина.

 Оно што је, по мени, добро у самом закону јесте што он, односно конвенција омогућава различите модалитете када је у питању Споразум који се потписује и што, с друге стране, исто тако, подразумева потпуну равноправност земаља које потписују ту конвенцију.

 Што се овог закона о визама тиче, о укидању виза између Либана и Србије, то је само почетак, рекао бих, једне много боље сарадње између наше две земље. Он се у овом тренутку односи на дипломатске, специјалне и службене пасоше, али с обзиром на то какво је стање безбедности на Блиском истоку, с обзиром на то да је велики број миграната у овом тренутку, мислим да више од тога нисмо ни могли да очекујемо, али сам сасвим сигуран да ће Влада у наредном периоду дати све од себе како се буду мењале међународне прилике, да се и у тој области ствари поправљају.

 То значи, ми данас имамо једну озбиљну сагласност посланичких група. То, уједно, значи да имамо и сличну визију једне спољне политике Србије у једном наредном периоду, што је јако добро.

 То, са друге стране да похвалим и Владу, значи, један прагматизам са којим се Влада руководи у области спољне политике. Сигуран сам, што се тиче тог прагматизма који је већ изражен, да ће Влада у том смислу наставити и убудуће. И, уверен сам да ћемо у дану када ћемо имати прилике да продискутујемо о амандманима, евентуално, неке исправке ових закона направити и да ћемо имати, морам да кажем, и не тако честу прилику да скоро сви посланици Народне скупштине гласају за ове законе. Хвала вам.(Аплауз.)

 ПРЕДСЕДАВАЈУЋИ: Захваљујем, господине Антићу.

 Реч има народни посланик Енис Имамовић.

 Изволите, господине Имамовићу.

 ЕНИС ИМАМОВИЋ: Хвала. Уважени председавајући, уважени први потпредседниче Владе са сарадницима, поштоване колегинице и колеге народни посланици, желим да се на закон о потрађивању Европске оквирне конференције о прекограничној сарадњи осврнем са аспекта мањинске регионалне странке, која у овом парламенту представља Бошњаке, регион Санџак и на тај начин желим да допринесем, такође, дам свој допринос општем консензусу који имамо, приликом данашње дискусије о овом закону.

 Ова конвенција коју данас потврђујемо је добар основ за успостављање прекограничне сарадње која је за регион Санџак од вишеструког значаја.

 По дефиницији европска прекогранична регија је територијална јединица коју чине више регионалних или локалних власти међусобно повезаних, иако не припадају истим државама, иако су део две различите суверене државе, као што је то случај са Санџаком, који је управо то.

 Његов северни и јужни део представљају везивно ткиво између две блиске, суседне државе, у нашем случају Србије и Црне Горе, као две будуће чланице ЕУ.

 Усвајањем ове конвенције ми искоришћавамо потенцијале за постизање циљева у областима као што су регионални, урбани и рурални развој, заштита животне средине, побољшање јавних олакшица, услуга и узајамна помоћ у ванредним ситуацијама. Управо је пракса показала да прекогранична сарадња заснована на принципима ове конвенције олакшава ефикасно унапређење развоја пограничних региона.

 За Санџак је ово посебно важно, јер у његовом северном и јужном делу са обе стране границе живе припадници истих народа, па чак и истих породица са идентичним погледима и идентичним потребама у областима образовања, информисања, употребе језика и писма, културе, и тако даље. У њему, вековима, у хармонији живе припадници различитих националности, различитих религија.

 Потврђивањем ове конвенције ми, заправо, потврђујемо дух заједништва народа које уједињује идеја Европске уније.

 Стога ће, посланици СДА Санџака у дану за гласање дати своју безрезервну подршку усвајању ове европске конвенције о прекограничној сарадњи.

 Користим ову прилику и да позовем Владу Републике Србије, да позовем све странке, нарочито оне парламентарне, да сви заједно приликом промене политичког система у Републици Србији дефинишемо онај средњи ниво власти и Санџаку доделимо статус аутономија. Увођење тог средњег нивоа власти олакшаће имплементацију, имплементацију, чак, и ове конвенције коју данас усвајамо. Уосталом, то је нешто што предвиђа и предлаже члан 5. ове конвенције коју данас усвајамо.

 Несумњиво је да ће један од бенефита овакве сарадње бити управо допринос очувању и оснаживању добросуседских односа две земље, и као што сам рекао, у нашем случају то су Србија и Црна Гора, а Бошњаци, као и сви грађани Санџака, са задовољством ће прихватити ту улогу на себе.

 Оно што, такође, предвиђа ова конвенција, а што ми у Санџаку видимо као изузетну могућност, јесте настојање да се отклоне све административне потешкоће које би могле да ометају развој и несметан рад прекограничне сарадње. Ово је посебно важно, у првом реду, због санџачких произвођача млека и млечних производа, меса и месних производа. Досадашња пракса је показала да такозвана тврде границе и недостатак тих фитосанитарних контрола на граничном прелазу, које наши привредници користе, и те како отежавају ту економску сарадњу, а самим тим отежавају и економски развој.

 Ми смо приликом последње измене и допуне Закона о царини тражили да се омогуће такви услови. Међутим, тада очигледно нису сазрели услови. Верујемо да ће усвајање ове Конвенције допринети и бржем остваривању ове потребе на граничним прелазима. Кроз усвајање ове конвенције отварају се могућности за олакшице које можемо да користимо као држава из фондова који подстичу прекограничну сарадњу, европских фондова. Као држава ми ћемо морати да реализујемо неке прилично скупоцене пројекте, попут оних у областима пречишћавања отпадних вода, скупљање, одлагање, рециклаже смећа, као и обновљивих извора енергије, који се могу финансирати из европских фондова прекограничне сарадње. Ту леже огромне могућности, како за Србију, тако и за Црну Гору.

 Земље које не искористе ове могућности биће касније у обавези да ове системе финансирају из својих сопствених средстава, а уједно и да плаћају велике пенале зато што нису применили ове услове.

 Ово су неки од разлога због којих ћемо ми у дану за гласање подржати усвајање ове оквирне конвенције, зато што верујемо да она доприноси реализацији оних питања и решавању оних питања која су од вишеструке користи за европски пут наше земље. Хвала.

 ПРЕДСЕДАВАЈУЋИ: Захваљујем, господине Имамовићу.

 Пошто на листама посланичких група више нема пријављених за реч пре закључивања заједничког, начелног и јединственог претреса, питам да ли желе реч председници, односно представници посланичких група или још неко ко није искористио своје право из члана 96. Пословника Народне скупштине? (Не.)

 Реч има први потпредседник Владе и министар спољних послова господин Ивица Дачић.

 Изволите, господине Дачићу.

 ИВИЦА ДАЧИЋ: Хвала, господине председавајући.

 Не знам више ко је ту, ко није од оних који су постављали одређена питања, али трудићу се да кажем нешто везано за оно што је речено, оно што сте рекли и што сте постављали питања.

 Прво, једна од примедби је била зашто не пише да ћемо испуњавати обавезе које долазе из ЕУ. Законодавци који су помагали у писању, поред нашег министарства, сматрају да не може да буде написано да морају да се спроводе обавезе из организације чији ми нисмо члан, што наравно није спорно да се евентуално дода неком формулацијом која би подразумевала да то буде у спољнополитичком интересу Србије, а да не произилази из чланства које немамо у тој организацији.

 Несумњиво, овде није реч о томе да желимо да избегнемо ЕУ, него, једноставно, реч је о томе да можете да примењујете и морате да примењујете у оним организацијама где сте чланови. Када је реч о ЕУ, ми нисмо члан и ми се придружујемо, само опредељујемо шта ћемо да примењујемо, а шта нећемо. На пример, у УН ви немате шта сами да одлучујете, у УН уопште није битно да ли сте ви гласали за или против, одлуку морате да примењујете. У ОЕБС-у, наравно, одлучује се консензусом, тако да одлука и не може да буде донета. Када је реч о ЕУ, као што знате, то сте и ви сами појаснили, Србија има обавезу да до пријема у чланство ЕУ усклади, односно усагласи своју спољну, безбедносну и одбрамбену политику са политиком ЕУ. То не значи да се сада овај закон доноси због тога.

 Имајући у виду неке конкретне теме, реч је о регулативи целе ове области која је за нас веома битна, јер, између осталог, знате, навешћу само један пример. Украјина – до пре годину и нешто дана, знате да су нас притискали зашто не уводимо санкције Русији, а Украјина није увела санкције Русији, односно, да будем прецизнији, она је донела одлуку да се придружи, ал' није имала овакав закон о томе како да то конкретизује и операционализује. И била је једна нелогична ситуација да је сада цела Европа имала санкције ЕУ против Русије, а Украјина, која је директно у сукобу, и даље је имала нормалне односе, па и економске, са Русијом.

 Тако и овде, када питате, Србија сада и када се прикључи нечему, у смислу одређених одлука ЕУ, нема јасно прецизиран механизам до овог закона како ће се то остварити и реализовати. Зато је битно да се овај закон донесе и то је један, он се не доноси због ЕУ, да се разумемо, он јесте од услова за Поглавље 31, али ми то поглавље још нисмо ни отворили.

 Са друге стране, закон је важан да би се њиме регулисала процедура и постојало системско решење шта правити у условима када Србија треба да спроводи међународне мере ограничавања.

 Када је реч о називу, назив је некако усклађен и усаглашен са ЕУ и можда и неким околним земљама, мада неке земље то имају као меру ограничавања, друге имају рестриктивне мере, законодавство сматра да је бољи назив – ограничавања, јер се односи на конкретне теме, чак и делове одређених проблема. А када је реч о – рестриктивним, то би значило можда мало нејаснији део и код нас, верујем, да људи и не знају против кога се уводе те рестриктивне мере, ни ко је уопште на неком списку УН и разним другим списковима који постоје.

 Ми ћемо постепено усаглашавати нашу спољну политику.

 Наша спољна политика се усаглашава на више начина, једно је формално-правно којим се ставовима ЕУ придружујемо.

 Ми смо у проблему, зато што ми нисмо чланови. Када будемо чланови, ми можемо наше ставове да говоримо у процесу доношења одлука. Овде, ми смо тек на потезу када ЕУ донесе одлуку и ми ту морамо да примењујемо нешто што је у нашем националном и државном интересу. А, рећи ћу да је у интересу и да будемо чланови ЕУ, али, и да водимо рачуна о неким нашим стратешким интересима.

 Рећи ћу конкретно. Знате, не можете ви у исто време да тражите од неких земаља да гласају за нас на Генералној конференцији УНЕСКО, а да се ми придружујемо мерама против њих. Треба процењивати, није лако. Али, ја мислим да то свака земља на свету ради и ми, такође, морамо да имамо разумевања сами за себе. Ако, већ, неко други нема разумевања за наше потребе и проблеме, ми морамо да имамо потребу да схватимо нашу позицију.

 Када је реч о Молдавији, неко је питао – зашто се нисмо придружили Молдавији, не знам тачно ко је питао, односно рестриктивним мерама ЕУ против Молдавије? Знате зашто? Зато што се то односи на Придњестровље. До када сам ја био председавајући ОЕБС-а, односно Србија, Србија је имала представника који је био стални представник за Придњестровље. У тим условима, знате, ми треба да се придружимо рестриктивним мерама против људи са којима треба да разговарамо и тај наш човек са њима треба да ради. То је, практично, немогуће и све земље које су председавале ОЕБС-ом практично се нису придруживали неким мерама, јер то вас једноставно не ставља у неутралну позицију.

 Када је реч о Русији, већ сви знате да ми немамо намеру да се прикључујемо санкцијама и желимо и надамо се да ће оне што пре бити укинуте, као земља која је била подвргнута санкцијама. Мислим, исто тако, да је свима јасно да треба имати у виду да санкције нису начин за решавање политичких проблема у одређеним земљама. Али, овде је проблем у томе што постоје нека питања која нису политичке природе, већ имате борбу против тероризма, илегалну трговину наоружањем и то су неке обавезе у међународним односима које Србија, наравно, мора да спроводи, без обзира на то што смо и сами били жртве санкција.

 Амандмани који су поднети, има их 24, говорим о овом првом закону, они ће заиста бити разматрани на једном експертском нивоу. То значи, нема никаквих проблема да све што је у интересу треба да буде прихваћено. Ми немом разлога да нешто одбијемо, јер ми смо имали, на пример, за Поглавље 32, ево сада само један пример, када говоримо о називу. То значи, ми смо имали Поглавље 32 – Финансијска контрола. Међутим, има наших људи који сматрају да треба да се зове другачије, да то није у складу са нашим језиком. Али, не можете ви сада да измишљате, узмете једну конструкцију која постоји и она се тако налази сада у свим документима. Тако да, видећемо да ли ово може да остане овако или ћемо прихватити неке амандмане, како сте и ви говорили.

 Европска унија као организација не може да уђе у текст. Мислим да није реално да уђе ЕУ као организација чији нисмо члан, али, мислим да могу да се направе формулације које ће подразумевати да ми треба да спроводимо ове мере и када је реч о организацијама чији нисмо члан, а када је то у нашем спољнополитичком интересу, или неку такву формулацију која би задовољила ово о чему говорим.

 Мени је жао што нисмо у парламенту расправљали о спољнополитичкој стратегији. Ја, као што знате, то сам говорио више пута и предлагао да нађемо неку тему, пошто стратегија није предвиђена, она не постоји као таква, то значи, предвиђа сада да ми расправљамо на парламенту. Ја сам био спреман, сећате се, а то сам и на Одбору говорио, да имамо неке теме и тачке где не мора сада да буде неки закон, јер тешко је дефинисати о чему бисмо расправљали, али да сам апсолутно спреман да на свакој седници Одбора или парламента расправљамо о спољнополитичким темама. То је веома тешко. Није лак посао утврђивати ставове везане за спољну политику, јер то није само оно што се дешава у нашем региону, знате. Односи Јерменије и Азербејџана су такви да је то просто тешко, супротстављени су интереси, а обе земље су наше пријатељске земље. Ми смо имали ситуацију да је Јерменија гласала против пријема Косова, а Азербејџан није дошао у салу, јер га је Турска звала.

 С друге стране, имате ситуације где је Јерменија можда другачије гласала у неким другим организацијама и зато је, оно о чему је и Марија Обрадовић говорила, без обзира што Влада не жели да инструира посланике како да гласају, веома важно да имамо, да тако кажем, једну добру процену шта треба да урадимо на спољнополитичком плану. Лично сам био сведок да смо имали великих проблема око Генералне конференције УНЕСКО, зато што су наши посланици у неком комитету Света Европе гласали о једном тексту који је у интересу Азербејџана. Онда ме је звао министар спољних послова Јерменије који је рекао да се то понавља из године у годину, да они онда неће да гласају за нас у УНЕСКО. На крају сам га некако убедио, заједно са председницом парламента, да, ипак, ми имамо коректне односе према Јерменији. А, онда, на крају Азербејџан не дође на гласање, и то ми јаве пола сата пре тога да је Ердоган звао Алијева! Е, потребне су нам консултације о свему овоме, зато што то није лако и није једноставно како ћете се у одређеном тренутку поставити.

 Кад је реч о Либији и о овим нашим радницима који су отети, морам да кажем, нажалост, знате, а чак су и два-три посланика либијског парламента отета, сад, ми смо направили одмах тим који реферише премијеру Вучићу везано за ту ситуацији. Верујте ми, ми нисмо имали никакав званичан контакт. Нико се нама није обратио од оних који су их отели. То значи, сви наши контакти су ишли преко либијских служби безбедности. У овом тренутку, оно што либијске службе безбедности говоре, то је да су они добро и да се надају да ће то бити брзо решено. Наравно, то слушамо већ неколико месеци, али, стварно смо немоћни. Ја сам, чак, и лично хтео да идем тамо, али имамо проблем, јер не знамо с ким да разговарамо. Ми нисмо велика земља која би послала своје трупе тамо да то реше, али пробаћемо политичким путем шта год можемо да урадимо. Наравно да то и даље остаје наш приоритет.

 Када је реч о држављанству, оно што мислим да је Веселиновић питао, ја не могу да поновим то име које је он рекао, али, генерално, желим да кажем да су јасно прецизирани услови за добијање држављанства. Питање држављанства је у надлежности Министарства унутрашњих послова, тачно су прописани услови како неко може да добије наше држављанство и, наравно, у којим случајевима Влада одлучује о томе када је реч о неким људима за које можемо да кажемо да постоји интерес да буду наши држављани.

 У овом случају је очигледно реч о томе да је у нашем интересу да неки људи добију држављанство како би помогли или нашим спољнополитичким односима или како би, на крају крајева, постигли неке резултате у оној области за коју су значајни, било да је реч о неким глумцима, културним радницима и тако даље. Ви се сећате да сам својевремено хтео да дам држављанство Адријани Лими. Нажалост, никада није дошла по то, а и развела се. Мада, тада сам јој рекао, био је и Марко Јарић ту, да је услов да буде у браку три године.

 Али, имамо ствари које су нама од спољнополитичког интереса, а, такође, и постоје, мислим да то није никакав проблем што је неко добио држављанство, јер нико не може да добије држављанство ако постоје било какве безбедносне сметње, било да је реч о сумњи на тероризам или било какве друге криминалне делатности. Немојте да у томе тражимо било шта лоше. Био бих срећан када би било што више оних који добијају наше држављанство, да могу да улажу у Србију. Ви знате да постоје неке земље које, чак, и мотивишу и стимулишу да се добијају држављанства уколико неко инвестира више од не знам колико, мислим да је било 500.000. Мислим да је чак и Црна Гора имала неки такав закон. Ми то немамо. То значи, немамо ту куповину држављанства, али не видим у томе заиста ништа лоше.

 Морам да кажем да сам, заиста, поносан резултатима које је ова влада остварила када је реч о овим темама о којима смо и овде говорили. Мислим да смо успели да остваримо добар резултат, историјски важан, када је реч о УНЕСКО. Можда то некоме није изгледало тако озбиљно. Али, подсетићу само да је начин одлучивања у овим организацијама такав да је потребно раздвојити оне који гласају за и оне који гласају против од оних који уопште не учествују или су уздржани. Ви сада имате ситуацију да је негде 106 земаља, отприлике, ми то тако сматрамо, Косово то сматра да их има више, јер они ту рачунају неке за које смо ми сигурни да нису признале Косово, и, сада, ових осталих деведесет и нешто треба да сви гласају против. Онда се притисак на њих врши не да они гласају против Косова, него да буду уздржани. У тој ситуацији је био прави, морам да кажем, херојски подухват како смо уопште успели у акцији када су сви они били сигурни да ће то бити другачије. Нисмо се ми борили против Косова. Знате, била је ту и Америка, и Енглеска, и Француска, и Немачка, и Турска, арапски свет. Могу да кажем да смо изузетно задовољни тиме што смо показали да, ипак, не може све силом.

 Следећа тачка која ће нас чекати јесте УН, где је ситуација таква да се по истом принципу гласа и где, заиста, морамо да будемо максимално усредсређени на то да негујемо односе са земљама које су гласале за нас када је било гласање у УНЕСКО. Јер, имамо доста примера из историје да ми обично више волимо да се удварамо нашим противницима него да негујемо пријатељске односе са земљама које су традиционално наше. Заиста бих позвао све органе, мислим и да парламент ради добро у смислу те парламентарне дипломатије и да би требало да се настави са тим.

 Не знам да ли сте ме још нешто питали што мислите да нисам одговорио.

 Жао ми је што закон о спољним пословима није дошао, али, то сам рекао на Одбору, ми смо то хтели да урадимо, али је ЕУ инсистирала да се то ради мало спорије да би се ускладило са овим поглављем 31, да не бисмо два пута доносили закон. Мислим да је важно да тај закон буде донет и он ће сигурно бити у приоритету рада нашег министарства. Ми смо планирали да то урадимо до краја ове године.

 Наравно, како је неко рекао, можда је ово последњи пут да долазимо у овом саставу, али, што се мене тиче, верујте ми, дуго година се бавим политиком, и сигуран сам да ћемо се гледати још, можда не са свима, али, сигуран сам, такође, да ће ова влада, наравно, свако на својој изборној листи, да ћемо сви заједно имати, сигуран сам, више од 60% гласова, не знам колико мандата, тако да очекујем да наставимо са радом у сличном саставу или у истом саставу и у наредном мандату. Тако да, можда се нећемо гледати са господином Веселиновићем, али ми ћемо се овде сигурно гледати и даље.

 Хвала вам пуно. Видимо се прекосутра.

 ПРЕДСЕДАВАЈУЋИ: Захваљујем вам, господине министре. Врло радо ћемо вас поново видети у парламенту.

 Закључујем заједнички начелни и јединствени претрес о предлозима закона из тачака 1, 2. и 3. дневног реда.

 Одређујем паузу до 15. 00 часова, а онда следи наставак 4. тачке дневног реда.

 У складу са чланом 87. став 1. Пословника Народне скупштине, сада одређујем паузу до 15.00 часова.

 (После паузе 15.05 – 15.15)

 ПРЕДСЕДНИК: Поштовани посланици, сагласно члану 90. став 1. Пословника Народне скупштине, обавештавам вас да су позвани да данашњој седници присуствују**:** Вања Удовичић, министар омладине и спорта, Предраг Перуничић, државни секретар у Министарству омладине и спорта, Урош Зековић, помоћник министра омладине и спорта и Зорица Никодијевић, секретар Министарства омладине и спорта.

 Молим посланичке групе, уколико то већ нису учиниле, да одмах поднесу пријаве за реч, са редоследом народних посланика.

 Сагласно члану 157. став 1. Пословника Народне скупштине, отварам начелни претрес о Предлогу закона.

 Прелазимо на 4. тачку дневног ред – ПРЕДЛОГ ЗАКОНА О СПОРТУ (начелни претрес)

 Да ли представник предлагача, Вања Удовичић, министар омладине и спорта, жели реч? (Да.)

 Изволите.

 ВАЊА УДОВИЧИЋ: Поштована председавајућа, поштовани народни посланици и народне посланице, задовољство ми је што имам прилику да данас представим Предлог закона о спорту.

 Оно што желим да нагласим јесте да је овај предлог закона резултат најширег консензуса свих у систему спорта.

 Имао сам прилику да учествујем и да водим јавне расправе које су биле у десет градова широм Србије. Пре јавних расправа, имао сам прилику да седим и са свим представницима наших највећих савеза и да добијем и писану подршку од стране њих, а на самим јавним расправама имао сам прилику да разговарам управо о свим оним законским решењима и предлозима који за циљ имају унапређење система спорта.

 Оно што желим да нагласим јесте да је приликом израде овог предлога закона извршена детаљна упоредно-правна анализа, како на националном, тако и на међународном нивоу. Када је реч о националном нивоу, овај закон је усаглашен са једанаест закона који су у међувремену донети од 2011. године до данас. Када је реч о међународном усаглашавању, првенствено се мисли на усаглашавање са међународним спортским правилима, јер спорт је специфичан у томе да морате да се прилагодите тим правилима, да би наша репрезентација и клубови на међународном нивоу могли да се такмиче и да учествују.

 Имајући у виду обим закона, у најкраћем ћу изнети само нека од најважнијих решења која се предлажу овим законом.

 С обзиром на то да је предуслов за здрав живот и здраву нацију бављење спортом, излагање ћу почети са одредбама које за циљ имају да мотивишу децу да уђу у систем спорта и да мотивишу родитеље да децу уведу у спорт. Жеља јесте да спорт не буде привилегија појединаца, привилегија богатих. Жеља је да омогућимо свим грађанима Републике Србије да могу да се баве спортом и да имају апсолутно право на то, да нису ограничени финансијским средствима.

 Предлог закона има за циљ да елиминише сваки вид дискриминације, злоупотребу и осталих негативних појава у спорту. Оно што јесте истина у данашње време – да је спорт изложен великом утицају негативних ефеката и жеља и јесте да заштитимо управо оно што се сматра најчистијим и најквалитетнијим од свега тога што јесте негативно у данашње време.

 Поред тога, детаљно је регулисано, по први пут, питање употребе личних података спортисте.

 Једна од најважнијих новина које уводимо, које предлажемо, јесте да здравствена заштита за децу од шест до четрнаест година буде обухваћена обавезним здравственим осигурањем и да је апсолутно бесплатна када се спроводи у здравственим установама и у заводима.

 Желимо да олакшамо буџет сваке породице, желимо да смањимо намете породици када је реч о бављењу спортом, јер истина јесте, када узмете колико кошта чланарина, колико кошта путовање, опрема, све оно што изискује у данашње време бављење спортом, многе одвлачи од идеје да се баве спортом и управо зато желимо да омогућимо свима, колико је у нашој моћи, да их мотивишемо да уђу у систем спорта.

 Када је реч о чланаринама, оно што предлажемо јесте да чланарина за малолетне спортисте не може да пређе 10% од просечне зараде у Републици Србији.

 Детаљно су регулисане области предшколског, школског и универзитетског спорта.

 Такође, Предлогом закона је регулисан статус менаџера у спорту, посебно када се закључује са малолетним спортистом. Оне одредбе које предлажемо јесу да уговор између менаџера и спортисте мора да буде оверен у складу са законом, када је реч о малолетном спортисти, мора да има одобрење оба родитеља, јер сматрамо да на тај начин најбоље штитимо интерес детета. Неопходно је да уговор садржи права и обавезе, како једног, тако и другог чиниоца и да је временски ограничен на максимум две године, а да може да се обнавља и да је јасно стављена свота новца за коју тај заступник заступа спортисту.

 Предлогом закона се регулишу трансфери у спорту. Препознајемо националне и међународне трансфере. Када је реч о међународним трансферима, они су забрањени, односно дозвољени су по стриктним правилима међународних спортских организација. Када је реч о националним трансферима, уводимо јасна правила под којим условима дете-спортиста може да пређе из једне средине у другу. Посебно обраћамо пажњу на малолетне спортисте, јер, могу да вам кажем и на личном примеру, гледао сам своје колеге који су из мањих средина прелазили у већу средину, у овом конкретном примеру долазили у Београд, и због негативног утицаја, можда и највећи таленти у мом спорту су нестајали и губили се. И управо због тога сматрамо да свако дете које пређе у другу средину има право на квалитетан и прави развој, да се зна где живи, да се зна како се храни, какву здравствену заштиту има, да ли наставља школовање? У суштини, да се води брига о том детету, поготово када је без надзора родитеља.

 С обзиром на огромну сиву зону у којој се тренутно спорт налази, предлажемо да убудуће сви уговори у спорту и сви анекси уговора буду оверени у складу са законом. Желимо да избацимо из спорта фиктивне уговоре. Неплаћање пореза и доприноса желимо да постане прошлост. Желимо да уведемо јасан и транспарентан систем када је реч о уговорима у спорту и сматрамо да сваки спортиста има право на радни стаж, јер сматрамо да је неправедно, апсолутно, да спортиста након каријере изађе из спорта без дана радног стажа. А исто тако, желимо и да држава више приходује од тих уговора и због тога желимо да сви уговори буду заведени и буду оверени у складу са законом.

 Када је реч о осигурању, уводимо обавезно осигурање и за тренере, као и за све спортисте који наступају за репрезентацију. Мени се, лично, десило да сам 2012. године, на припремама за Олимпијске игре у Лондону доживео повреду и да у том тренутку нисам имао здравствено осигурање. Довела се у питање и моја каријера, довело се у питање и наступање за репрезентацију и одлазак на Олимпијске игре у Лондон, и нисам ни обраћао пажњу у том тренутку да ли ме је неко осигурао или није. И онда, да се то не би дешавало убудуће, желимо да сваки спортиста који наступа за репрезентацију буде осигуран за време наступања за репрезентацију.

 Када сам већ споменуо репрезентацију, оно што предлажем јесте да убудуће национална репрезентација има свој јединствени визуелни идентитет. Оно што желимо да разбијемо јесте да су наши спортисти шарени и путујући каравани и ходајући билборди! Мени је несхватљиво да сразмерно од спонзора, сразмерно од других чинилаца у спорту, они одређују које су боје дресова, капица, боје за које наступају наши спортисти, где нема јасних правила где је грб, где је застава, где пише Република Србија. И управо, жеља нам јесте да се спортиста поистовети са својом репрезентацијом и да ми када гледамо нашег спортисту, одмах знамо да долази из Републике Србије.

 Оно што желимо да променимо, а што неспорно постоји у српском спорту, то је да на највишим руководећим функцијама гравитира између тридесет и четрдесет људи. Није тајна ако вам кажем да, једну функцију, један човек обавља и преко десет функција. Управо због тога желимо да уведемо ту норму која ће да направи здраву конкуренцију у спорту, и која ће да омогући младима да могу да допринесу развоју самог система спорта.

 Поред тога, желимо да искоренимо да се функција у спорту сматра привилегијом, а не обавезом, зато повећавамо одговорност чланова органа, постављамо ко не може да буде члан управе и уводимо нове обавезе**;** пријава сукоба интереса, чување пословне тајне и друго.

 Сматрамо да је обављање посла у спорту апсолутна одговорност сваког човека. Да се не сматра функционисање у спорту приликом да се путује, да се виђа свет, и да се апсолутно руководи без иједне трунке одговорности.

 Даље, Предлог закона врло детаљно регулише удружење као основни облик организовања у спорту. Регулисана су сва питања важна за функционисање удружења, од настанка до престанка рада, а битна решења која предлаже су следећа**:** отварање могућности да удружење непосредно обавља привредну делатност, само једну и по строгим правилима, да може да оснује привредно друштво ради стицања средстава за рад – самим тим омогућујемо да клуб може на друге начине да прибавља средства, али да та средства морају у потпуности да се врате у основно функционисање самог клуба, то јест, спорта.

 Такође, отворена је могућност оснивања спортског привредног друштва од стране удружења, на које би се пренело право такмичења, али на које би се пренело и сва права и све обавезе тог удружења.

 Такође, дата је могућност да ако из било ког разлога удружење не може да настави да функционише има право одлуком своје скупштине да пребаци сва права и обавезе на јединицу локалне самоуправе ако јединица локалне самоуправе одлуком скупштине одлучи да прихвати сва права и обавезе тог удружења.

 Поред тога, Предлогом закона регулисан је и статус и рад спортско-привредног друштва. Сматрамо да је неопходно ићи ка професионализацији спорта и зато желимо да у много већем облику разрадимо облик организовања спортског привредног друштва.

 Када је реч о спортској арбитражи, прилагођена је општем важећем режиму, уз препознавање специфичних потреба спорта. Оно што отварамо могућност јесте да Олимпијски комитет Србије, Спортски савез Србије, Параолимпијски комитет Србије и савези могу да оснују један стални спортски суд. То је нешто што ћемо тежити у наредном периоду, нешто што сматрамо као модерну потребу српског спорта и сматрамо, чак, да ово решење заслужује и место у посебном закону.

 Када је реч о Олимпијском комитету Србије, Спортском савезу Србије, Параолимпијском комитету, као и заводима, као највише облике организовања које ми препознајемо, сматрамо их и нашим највећим партнерима и желимо да искористимо њихове капацитете, повећавамо им одговорност, али и проширујемо надлежности.

 Такође, овај предлог закона се врло детаљно бави питањем финансирања спорта. Предлогом је задржано програмско финансирање спорта у Републици Србији. Оно што је пракса показала јесте да финансирање на нивоу Републике функционише добро, али да је објективан проблем функционисање финансирања на локалу.

 Због тога желимо да унапредимо систем функционисања и финансирања на локалу, да би и „мали клубови“, да би они који нису имали могућност да дођу до средстава убудуће могли да конкуришу и да дођу до самих средстава.

 Норме које имају за циљ да промене, управо, ову ситуацију јесу да јединица локалне самоуправе мора да донесе правилник о финансирању. Средства не могу да се деле без транспарентних и јасних правила, не сме привилегован клуб да једини може да добија средства на локалу и морамо да разбијемо привилеговане у спорту.

 Уводимо ограничење да ни једна организација у спорту не може да добије више од 20% буџета опредељеног за спорт. Као што сам рекао, дешавало се на терену да једна организација добије и преко 90% средстава, а да та организација не заслужује ни по једном критеријуму да добије та средства, да управо у тој јединици локалне самоуправе постоји много других, квалитетнијих клубова који пре управо те организације могу да добију средства од јединице локалне самоуправе.

 Даље, сваки годишњи програм који се финансира мора да буде, да у себи садржи минимум дела програма који се односи и за децу. Оно што ми предлажемо јесте да 15% сваки програм мора да буде опредељен за децу у спорту.

 Даје се могућност оснивања националног фонда за развој спорта. Отварамо могућност да и клубови могу да добију награду када остваре највиши резултат у међународном највишем такмичењу.

 Када је реч о савезима, закон уводи јасну пирамидалну структуру спорта. Оно што желимо да препознамо јесте, као Република, један надлежан национални грански спортски савез.

 У пракси се догађа да за једну грану спорта имамо више савеза који покушавају да буду надлежни, који организују национална такмичења. Не зна се које је од датих такмичења национално, не зна се који је спортиста је победник националног такмичења, не зна се који ће спортиста да нас заступа следеће године у међународним такмичењима и због тога желимо да уведемо јасну, транспарентну, пирамидалну структуру и да препознамо само један надлежан национални грански спортски савез.

 Остављамо могућност да други могу да се удружују, али општи интерес желимо да спроводимо само преко тог савеза.

 Повећавамо одговорност оних који располажу са јавним средствима. Желимо да уведемо стручни спортски испит.

 Морам да вам кажем да сам доживео да преко пута мене седну људи који имају вишегодишње искуство у раду у спорту и који не знају да постоји Закон о спорту, да не знају да постоје правилници, да не знају основе пословања.

 И управо због тога желимо да подигнемо лествицу више, управо због тога желимо да појачамо одговорност, где тражимо да организација има запослено или ангажовано једно лице које има завршен стручни, спортски испит.

 Даље, тражимо од савеза да донесу четворогодишњи план. Желимо путем тог четворогодишњег плана, са једне стране, да их пратимо, а, са друге стране, да буде и контролна тачка за њих саме и да видимо који су приоритети тих савеза.

 Даље, тражимо од организација да објављују спортска правила, али да објављују и завршне финансијске и ревизорске извештаје. Апсолутно тражимо транспарентно трошење пара и на томе ћемо инсистирати.

 Предлажемо нови сет база података у спорту. Неке од њих су**:** евиденције о спортским повредама, евиденције о спортским резултатима и, оно што сматрам изузетно битним јесте, колико је укупно дато са свих нивоа власти одређеној организацији или спортисти?

 Оно што се дешава у пракси, јесте да вам дође спортиста или организација и да вам каже да за њихов програм они немају довољно средстава и тако кажу Републици, па онда оду у аутономну покрајину, па онда у аутономној покрајини исто то кажу, па оду на територију јединице локалне самоуправе, па исто то кажу и тамо.

 Онда када погледате, можда су та средства мала појединачно, али када их скупите и сагледате у целости, та средства су јако велика и превазилазе потребе тог програма за који је спортиста или организација конкурисала.

 Даље, ја не разумем став појединаца када оду на спортску приредбу и руше и пале, како стадионе, тако хале, оно што сматрају њиховим. Зато и повећавамо одговорност свих у систему спорта када је реч о недоличном понашању и насиљу на спортским приредбама.

 Желимо да санкционишемо оне који су у систему спорта. Желимо да санкционишемо организатора спортске приредбе и желимо да санкционишемо делегата ако не прекине утакмицу на којој се догодио немили догађај.

 Оно што прави разлику, јесте да се ово не односи само на утакмице Прве лиге. Много већа присутност недоличног понашања јесте на утакмицама нижих лига и млађих категорија.

 Феномен који се препознаје у спорту у данашње време јесте феномен родитеља, где родитељи како недоличним понашањем, тако и притиском на судије, на играче, на тренере, на делегате, управо, покушавају да умрљају оно што би апсолутно требало да остане нетакнуто и чисто.

 Када је реч о надзору, Предлогом закона уводимо и спровођење надзора од стране локала. Желимо да јединица локалне самоуправе има свог спортског инспектора и да контролише оне организације на територији своје локалне самоуправе.

 Истина, јесте да Република у овом тренутку има три спортска инспектора и да не можемо да постигнемо надзор у целокупној Србији за све организације, а има их дванаест хиљада. И када погледате, у току године, физички је немогуће постићи целокупан надзор. Зато проширујемо надзор и тражимо од јединица локалних самоуправа да буде апсолутни партнер када је реч о контролисању српског спорта.

 Проширујемо овлашћења спортским инспекторима. Главни циљ ових норми јесте да превентивно делујемо, а не репресивно. Повећавамо и новчане казне за прекршаје у спорту.

 Такође, Предлогом закона предложено је да се питање приватизације у спорту уреди посебним законом. Разлози за то су вишеструки. Један од њих је да се показало да важеће решење није дало за резултат, нити да се покренула једна приватизација у области спорта, нити да је извршена приватизација у области спорта.

 И управо због тога, а као што сам рекао на почетку и у разговору са свим релевантним особама у систему спорта, од којих смо добили и писано мишљење како на сва дата и предложена решења, тако и на питање приватизације, става смо да приватизација треба да има посебно место када је реч о комплексности саме ситуације.

 Министарство привреде је формирало Радну групу и бави се активно овим питањем, а овим предлогом закона дата су решења која спречавају да се до доношења тог закона угрози друштвена, односно државна имовина у спортским организацијама.

 На самом крају, желим да истакнем да сматрам да је огромна одговорност представљати овај закон, имајући у виду спортске резултате које наши спортисти праве у последњих две године. Имамо историјски моменат када је реч о успесима које наши спортисти остварују. У последњих шеснаест година, гледајући последње две године, једна трећина медаља је освојена.

 И, мислим да је управо одговорност и моја, а онда одговорност и свих нас да овај предлог закона и када се усвоји буде у систему спорта и да прати успехе наших спортиста. Јер, у овом тренутку можемо да кажемо да је кроз систем школског спорта прошло 149 и 700 ђака, да је у 2015. години освојено 728 медаља, што је апсолутни рекорд, 30 медаља у олимпијским дисциплинама, никада већи број квалификованих спортиста за олимпијске игре него што је на данашњи дан, никад већа очекивања наших спортиста, а онда, с једне стране, када имате те успехе, с друге стране, морате да водите бригу о оној бази, о деци, о свима онима који треба да наследе, али и о самом здрављу нације. И на то гледам као на посебну обавезу и додату одговорност.

 Отворен сам за све консултације, за све предлоге које имате, јер сматрам да имамо заједнички циљ, а то је да се унапреди и ово законско решење које ће унапредити сам систем спорта. Хвала вам. (Аплауз.)

 ПРЕДСЕДНИК: Захваљујем, министре.

 Министре, само нешто да се консултујемо.

 (Председник се обраћа министру Вањи Удовичићу...а министар Вања Удовичић, чује се, каже: Можемо.)

 Само мала консултација са министром.

 Да ли известиоци надлежних одбора желе реч? Не.

 Питање за договор – да ли неко од овлашћених жели данас да говори? То значи, нећемо продужавати рад, можда неко од овлашћених који су присутни у сали, настављамо и сутра. Да ли неко од овлашћених, пошто видим да има овлашћених у сали, жели данас да говори?

 Желите? Не.

 Ви, Сабина? (Не.) Не.

 Неко од овлашћених?

 Ако не, онда, пошто смо се договорили да сутра наставимо у 10.00 часова, захваљујем свима и настављамо са радом у 10.00 часова. Хвала.

(Седница је прекинута у 15.30 часова.)